1,000 meriahkan Love Myself Run

Menurut pengarah program, Dr. Shamsuriani Md Jamal, larian dengan tema ‘Bahagia Tanpa Pornografi’ ini dilihat mencapai objektifnya iaitu untuk meningkatkan kesedaran semua golongan masyarakat mengenai bahaya pornografi.

“Kami mengharapkan dengan larian ini, masyarakat mendapat lebih kesedaran tentang pornografi. Secara peribadi saya rasa mencapai target, kerana kebanyakan mereka yang datang pada hari ini adalah golongan remaja, pelajar universiti, golongan ibu bapa yang membawa anak-anak mereka dan juga golongan orang tua yang prihatin.”

“Sekiranya sebelum ini mereka tidak pernah mendengar tentang bahaya pornografi, atau apakah itu bahagia tanpa pornografi, saya berharap dengan larian ini, tertanam kesedaran dalam minda mereka bahawa pornografi itu salah, (ia) bukanlah sesuatu yang boleh dipilih untuk dibuat atau tidak,” katanya di sini selepas acara larian tamat.

Love Myself Run yang bermula 6.30 pagi hingga 9.45 pagi adalah anjuran bersama MAP, Pertubuhan IKRAM Malaysia (IKRAM), Suruhanjaya Komunikasi dan Multimedia Malaysia (SKMM) dan Yayasan Pendidikan Khalifah dengan tajaan daripada 18 penaja.

Kempen kesedaran bahaya pornografi ini sebenarnya telah bermula sejak tahun 2013 dengan jenama Mawar Putih, kemudian dikembangkan menjadi Mothers Against Pornography.

Kempen MAP dilancarkan di peringkat nasional pada tahun 2015 dan kemudiannya dikembangkan penglibatan kepada semua lapisan masyarakat dengan jenama Malaysians Against Pornography.

Kempen Love Myself telah bermula pada bulan Julai lalu dengan pertandingan mencipta video ‘Diri Saya Hak Saya’, disusuli dengan pertandingan mencipta poster ‘Bijak Dunia Siber’ pada bulan Ogos dan pertandingan penulisan kreatif ‘Bahagia Tanpa Pornografi’ pada bulan September baru-baru ini serta kemuncaknya adalah larian Love Myself Run.

MAP telah mewujudkan ‘Free Online Courses’ yang dibina sejak awal lagi untuk memberi pendidikan tentang sentuhan selamat dan tidak selamat, hak peribadi diri, bijak dunia siber, dan juga bahagia tanpa pornografi yang memberitahu tentang kesan-kesan dan bahaya pornografi itu sendiri.

“MAP akan meneruskan rancangan program-program bersifat kemasyarakatan pada tahun-tahun yang akan datang. Sehingga November tahun ini, telah disusun aktiviti di sekolah-sekolah untuk mengajar kanak-kanak di sekolah rendah dan remaja di sekolah menengah tentang isu ini.”


Solidariti Palestin, sejarah yang perlu diingati

Perjalanan sejarah Palestin hampir dilupakan oleh sebahagian kita, boleh jadi kerana pandemik yang melanda serta urusan harian yang tidak pernah usainya.

Namun, fikirkanlah sejenak tentang saudara-saudara kita di sana yang rakyatnya sentiasa berjuang mendapatkan hak dan kemerdekaan tanah airnya.

Walaupun tarikh 29 November sudah beberapa hari berlalu, namun ia perlulah diketahui agar kita tidak melupakan sejarah tentang ‘Hari Solidariti Antarabangsa bersama Rakyat Palestin’ ini.

Sebagaimana memetik kata-kata Setiausaha Agung Pertubuhan Bangsa-Bangsa Bersatu (PBB) Antonio Guterres:

“Marilah kita bekerjasama untuk memperbaharui komitmen terhadap rakyat Palestin dalam mengejar hak mereka yang tidak dapat dilupakan dan bagi membangunkan masa depan yang mana kemakmuran, martabat, keadilan dan keamanan berlaku.”

Pada tahun 1977 Perhimpunan Agung PBB bersetuju untuk memperingati 29 November setiap tahun sebagai Hari Solidariti Antarabangsa bersama Rakyat Palestin (berdasarkan Resolusi 40/32 B). Sebelumnya, pada tarikh itu pada tahun 1947, perhimpunan tersebut menerima pakai Resolusi mengenai Pembahagian Palestin (berdasarkan Resolusi 181 (II)).

Ini bersesuaian dengan Resolusi 60/37 yang disepakati pada 1 Disember 2005 yang mana perhimpunan agung itu juga memberikan saranan kepada Jawatankuasa dan Bahagian Hak-hak Palestin bagi menyambut Hari Solidariti Antarabangsa bersama Rakyat Palestin pada 29 November.

Antara saranan itu adalah mengadakan pameran tahunan mengenai hak-hak Palestin dengan kerjasama Misi Palestin ke PBB dan menggalakkan negara anggotanya untuk terus memberikan sokongan seluas-luasnya dan liputan media untuk sambutan hari solidariti tersebut.

Negara Turki pada masa itu telah menyatakan sokongan terhadap usaha Palestin yang dilakukan di arena antarabangsa untuk mencapai kemerdekaannya melalui Menteri Luar Negeri, Ahmet Davutoglu.

Beliau secara peribadi telah mengambil bahagian dalam pengundian yang berlangsung di Perhimpunan Agung PBB untuk mendapatkan status Palestin sebagai negara pemerhati bukan anggota, dan beliau telah menyampaikan pidato untuk menyokong Palestin pada kesempatan itu.

Rentetan daripada itu, Palestin mencapai status sebagai negara pemerhati bukan anggota setelah 138 negara anggota memilihnya seterusnya memperoleh hak untuk menyertai konvensyen antarabangsa yang diadakan PBB.

Turki juga membantu Palestin untuk mengembangkan projek yang akan meningkatkan taraf hidup rakyat Palestin sehingga mereka dapat membendung masalah ekonomi yang sedang dilalui oleh Palestin, yang mana nilai bantuan dalam bentuk dan teknikal yang dijanjikan oleh Turki melebihi USD200 juta.

Pada tahun 2015, bendera Palestin telah dikibarkan di hadapan ibu Pejabat PBB di seluruh dunia. Perhimpunan Agung PBB juga menerima pakai resolusi untuk menaikkan bendera negara-negara yang mengambil bahagian dalam kapasiti sebagai pemerhati walaupun bukan anggota di PBB, termasuk bendera Palestin. Upacara pengibaran bendera diadakan di ibu pejabat PBB di New York pada 30 September tahun itu.

Pada tahun ini, Hari Solidariti Antarabangsa dengan Rakyat Palestin telah disambut pada 1 Disember dengan satu siri perjumpaan khas di Ibu Pejabat PBB di New York yang mana Jawatankuasa Pelaksanaan Hak-hak Orang-orang Palestin, sebuah badan dalam PBB yang berusaha untuk mempromosikan hak rakyat Palestin dan kemerdekaannya.

Pertemuan tersebut telah dihadiri oleh wakil-wakil negara anggota, Setiausaha Agung, wakil-wakil organisasi antara kerajaan, masyarakat dan lain-lain yang membuat pernyataan mengenai persoalan Palestin serta mengambil bahagian dalam pembukaan rasmi pameran sempena sambutan tersebut, juga merangkumi acara kebudayaan.

Dalam pada itu, beberapa negara lain bersama agensi kerajaan dan organisasi masyarakat bekerjasama dengan Pusat Maklumat PBB mengadakan pelbagai aktiviti. Menjadi kebiasaan bagi Perhimpunan Agung PBB untuk mengadakan perbahasan tahunannya mengenai persoalan Palestin pada hari tersebut.

Sebagaimana seruan PBB, pelbagai aktiviti dilakukan setiap tahun bagi memperingati hari sloidariti ini dan pada  Sabtu, 28 November lalu, kempen media dengan tema ‘Palestin adalah perjuangan saya: Perpaduan dan sokongan terhadap perjuangan Palestin’ telah dilancarkan.

Kempen tersebut menyeru semua aktivis untuk berinteraksi dan membuat ciapan melalui akaun Twitter mereka dengan hashtag “#PalestineMyCause”.

Di samping itu, aktivis dan rakyat di pelbagai negara yang menyertai kempen tersebut menyebarkan ciapan untuk solidariti perjuangan Palestin dan menolak normalisasi dengan penjajahan Israel.

Dalam perkembangan lain, Ahli Jawatankuasa Eksekutif Pertubuhan Pembebasan Palestin, Hanan Ashrawi mengatakan dalam satu kenyataan bahawa waktunya telah tiba untuk “mengangkat ketidakadilan rakyat kita, yang bercita-cita untuk hidup seperti rakyat dunia yang lain dalam kebebasan, martabat dan keadilan.”

Beliau menyeru masyarakat antarabangsa untuk mengakui negara Palestin, melaksanakan semua keputusan PBB yang berkaitan dengannya, mengakhiri penjajahan, dan mengadili Israel, menghukum dan bertanggungjawab atas kejahatannya.

Raja Maghribi Mohammed VI mengatakan pada hari Ahad bahawa isu Palestin adalah kunci penyelesaian tetap dan menyeluruh di Timur Tengah, sebagaimana kenyataannya yang ditujukan kepada Ketua Jawatankuasa PBB mengenai perlaksanaan hak-hak yang tidak dapat dielakkan dari rakyat Palestin.

“Isu Palestin adalah kunci untuk penyelesaian tetap dan komprehensif di wilayah Timur Tengah dan solusi agar semua rakyat di wilayah ini hidup dalam aman, damai dan harmoni sesuai dengan prinsip ‘penyelesaian dua-negara’,” kata raja Maghribi sambil menegaskan kembali solidariti negaranya dengan rakyat Palestin dan sokongannya untuk hak mereka bagi menubuhkan negara yang merdeka.

Menariknya, pada Hari Solidariti Antarabangsa bersama Rakyat Palestin, Presiden Palestin Mahmoud Abbas menganugerahkan aktivis Amerika Syarikat, Rachel Corrie yang dibunuh oleh jentolak kepada tentera Israel pada tahun 2003 dengan pingat tertinggi Palestin.

Memetik laporan Agensi Berita Palestin rasmi (WAFA), Presiden Abbas memberikan Rachel anugerah ‘Bintang Kebebasan’ sebagai pengiktirafan ke atas keberanian dan kepercayaan kuatnya terhadap hak asasi manusia terhadap kebebasan, keadilan dan maruah.

Beliau menghubungi Cindy dan Craig, ibu bapa Rachel Corrie yang tinggal di Washington pada hari Sabtu lalu, menjelang Hari Solidariti Antarabangsa bersama Rakyat Palestin tersebut.

“Rachel kehilangan nyawanya untuk kebebasan rakyat Palestin yang akan selalu mengingatinya sebagai pahlawan dan pejuang yang hebat untuk kebebasan, keadilan dan maruah.”

Ibu bapa aktivis Amerika itu yang telah menubuhkan Yayasan Perdamaian dan Keadilan Rachel Corrie menegaskan bahawa mereka akan terus berusaha menyebarkan nilai dan prinsip yang dipercayai oleh anak perempuan mereka untuk mencapai keamanan dan keadilan untuk semua.

Beliau seorang pejuang hak asasi manusia muda Amerika yang mempertahankan hak-hak rakyat Palestin, telah mengunjungi Gaza sebagai sebahagian daripada gerakan solidariti global dan berusaha untuk mencegah pasukan Israel merobohkan rumah rakyat Palestin, tetapi beliau terbunuh di bawah jentolak tentera Israel.

Rachel Corrie dihantar pulang pada 16 Mac 2003 ketika beliau berusaha untuk mencegah rampasan kediaman rakyat Palestin berdekatan perbatasan Palestin-Mesir di kejiranan Al-Salam, Rafah.

Walaupun dalam keadaan pandemik yang melanda di seluruh dunia, program di beberapa negara di seantero dunia tetap diadakan bagi menyokong perjuangan rakyat Palestin menjelang  Hari Solidariti Antarabangsa bersama Rakyat Palestin yang dipersetujui oleh Perhimpunan Agung PBB sejak tahun 1977 itu.

Sebagaimana kata Pegawai Penyelidik Palestine Centre of Excellence (PACE) , Tuan Khalid Jimat:

“Tarikh 29 November sewajarnya diingati seluruh masyarakat dunia untuk muhasabah diri dan mengenang kembali kesilapan yang dilakukan oleh komuniti antarabangsa hingga menyebabkan penderitaan rakyat Palestin berlarutan sehingga hari ini.”

Semoga dengan itu, kita dapat membantu perjuangan rakyat Palestin mendapatkan kembali hak mereka yang diragut oleh Zionis Israel sehingga negara mereka merdeka. Ayuh sentiasa kita tingkatkan usaha dan doa untuk pembebasan negara Palestin. Teruskan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ukraine lapor 15,000 kes jenayah perang

Sekitar 15,000 kes jenayah perang yang disyaki telah dilaporkan di Ukraine sejak perang bermula, dengan 200 hingga 300 lagi dilaporkan setiap hari, kata ketua pendakwa rayanya, Iryna Venediktova.

“Kira-kira 600 suspek telah dikenal pasti dan 80 pendakwaan telah dimulakan,” kata beliau kepada pemberita di The Hague.

Menurutnya, senarai suspek termasuk tentera tertinggi, ahli politik dan ejen propaganda Rusia.

Rusia menafikan mensasarkan orang awam atau terlibat dalam jenayah perang.

Daripada 15,000 jenayah perang yang didakwa, Veneditkova berkata, beberapa ribu telah dikenal pasti di wilayah timur Donbas – tempat pertempuran sengit antara tentera Rusia dan Ukraine.

“Dakwaan jenayah perang di rantau itu termasuk pemindahan paksa penduduk – termasuk kes dewasa dan kanak-kanak ke bahagian berlainan di Rusia,” katanya.

Beliau berkata, penyeksaan, pembunuhan orang awam dan pemusnahan infrastruktur awam juga disyaki jenayah perang, tambahnya.

“Walaupun penyiasatan berkaitan wilayah timur telah dimulakan, pihak berkuasa Ukraine tidak mempunyai akses ke kawasan yang dikuasai Rusia,” menurut Venediktova.

Mereka turut menemu bual orang yang dipindahkan dan tawanan perang.

“Siasatan sangat sukar apabila pertempuran berlaku pada masa yang sama,” katanya dipetik oleh agensi berita Jerman, DPA.

Dalam pada itu, negara Estonia, Latvia dan Slovakia juga telah menyertai usaha penyiasatan, manakala Poland dan Lithuania sudah pun memberikan bantuan.

Mahkamah Jenayah Antarabangsa menyifatkan Ukraine sebagai ‘tempat kejadian jenayah’ dan telah menghantar pasukan penyiasat terbesarnya pernah ke Ukraine untuk membantu siasatan.

Ia juga berharap untuk membuka pejabat di ibu negara Ukraine, Kyiv.

Pengumuman itu dibuat ketika dua askar Rusia dipenjarakan selama 11 tahun setengah di Ukraine pada Selasa kerana membedil kawasan awam. Askar Rusia pertama yang dibicarakan di Ukraine, Sersan Vadim Shishimarin dijatuhi hukuman penjara seumur hidup kerana membunuh orang awam minggu lalu.

Berikutan itu juga, ombudsman hak asasi manusia Ukraine, Lyudmila Denisova turut dipecat oleh parlimen Ukraine.

Beliau dikritik kerana tidak menganjurkan koridor kemanusiaan dan memudahkan pertukaran banduan, serta pengendaliannya dalam dakwaan kes rogol terhadap tentera Rusia, menurut laporan media tempatan. Denisova berkata, beliau akan merayu keputusan itu.

Terdahulu, tentera Ukraine dan Rusia telah bertempur untuk menguasai bandar timur Severodonetsk di wilayah Luhansk.

Bandar ini dikatakan terbahagi antara kedua-dua belah pihak – tetapi tidak sama rata. Gabenor wilayah Serhiy Haidai berkata, 70 hingga 80 peratus bandar ini dikawal oleh tentera Rusia.

Letupan juga dilaporkan mengenai kontena asid nitrik di bandar itu yang dipercayai berpunca daripada serangan udara, kata Haidai. Beliau memberitahu BBC, asap toksik dilepaskan ke udara berikutan letupan itu, tetapi hanya di kawasan kecil.

Rusia kini menduduki hampir seluruh Luhansk, kerana ia memberi tumpuan untuk merebutnya dan Donetsk yang berjiran.

Justeru, jauh dari pertempuran, pemimpin Kesatuan Eropah (EU) mencapai persetujuan politik untuk mengharamkan 90 peratus import minyak dari Rusia, tidak termasuk minyak saluran paip, yang telah ditentang oleh Hungary. Tetapi ahli EU kekal berbelah bahagi tentang eksport gas dari Rusia.

Syarikat minyak gergasi Rusia, Gazprom juga mengumumkan bahawa ia akan memotong bekalan gas kepada syarikat Orsted Denmark serta Shell Eropah untuk bekalannya ke Jerman, selepas kedua-dua syarikat itu gagal membuat pembayaran dalam mata wang rubel, sesuatu yang dituntut oleh Rusia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Belanjawan 2021: Angka-angka besar yang perlu dinilai semula

Masih lagi kedengaran bicara tentang Belanjawan 2021 di mana-mana. Ada yang menyuarakan sebagai tanda setuju dan ada sebaliknya, merasakan tiada mendapat pulangan yang sewajarnya kepada rakyat.

Daripada pelbagai sisi dilihat, ia perlu dinilai dan diteliti agar belanjawan itu menjadi sesuatu yang mendatangkan manfaat di pihak kerajaan mahupun rakyat di samping tidak menjadi bebanan atau defisit yang melampau hingga menjejaskan kelancaran ekonomi negara.

Pakar-pakar ekonomi negara telah memberikan pandangan dari pelbagai sudut yang sewajarnya pihak kerajaan meneliti kembali Belanjawan 2021 itu.

Pengerusi Penasihat Syariah Bank Negara Malaysia, Datuk Dr Mohd Daud Bakar  telah memberikan pandangannya dalam Forum Online ‘Analisis Bajet 2021’ yang dianjurkan Jabatan Kajian dan Advokasi, Pertubuhan IKRAM Malaysia pada 7 November lalu.

“Cara lihat, cara menyantuni isu, perlulah berkaitan dengan data kehidupan, bukannya jauh daripada data kehidupan. Al-Quran merupakan satu kitab yang suci, yang mulia yang ada pendataan di dalamnya, secara langsung atau tidak langsung. Berkaitan dengan bajet juga, ia tidak lari daripada isu pendataan.”

Menurut beliau lagi, bajet yang bijak dan boleh memberikan impak yang tinggi adalah yang utamanya perlu inklusif, mencakupi titik-titik merah dalam masyarakat yang perlu disantuni dan yang keduanya ia memberikan ikatan atau pun bridge (jambatan) supaya memberikan kesan dalam masyarakat, tidak boleh ada titik-titik lain yang putus.

Jelasnya di sini, belanjawan itu perlulah dibuat menerusi data yang ada daripada pelbagai sumber, agar pihak yang selayaknya diberi perhatian, mendapat tempat yang selayaknya, bukan dibuat berdasarkan nilaian dan tidak berpandukan data yang tepat.

Bukan sahaja ahli-ahli politik pembangkang yang menzahirkan rasa dan tanda tanya tetapi persoalan itu juga tercetus dalam kalangan masyarakat berikutan beberapa peruntukan yang ‘melampau’ antaranya sebanyak RM85 juta kepada satu badan propaganda kerajaan iaitu JASA, yang telah dihapuskan semasa kerajaan PH memerintah, begitu juga dengan pengurangan peruntukan dalam sektor tertentu seperti perubatan.

Tidak dinafikan, rakyat  perlu berasa gembira dengan pelbagai bantuan yang diperuntukkan kerajaan seperti bantuan minuman susu setiap hari kepada pelajar sekolah, komputer percuma kepada 150,000 pelajar serta bantuan kewangan kepada golongan yang terkesan teruk akibat COVID-19 dan segala bantuan untuk rakyat dalam Belanjawan 2021 itu adalah amat baik dan sewajarnya disokong.

Menurut Pensyarah Fakulti Perniagaan dan Perakaunan UM, Prof Dr Mohd Nazari Ismail, dalam Forum Online tersebut:

“Satu perkara yang perlu disedari ialah tahun ini adalah kali ke-22 berturut-turut kerajaan membentang belanjawan yang defisit, iaitu sudah 22 tahun semenjak tahun 1998 kerajaan berbelanja lebih daripada pendapatan yang diperolehi hingga memaksa kerajaan untuk berhutang lagi yang mana akibatnya jumlah terkumpul hutang kerajaan terus bertambah.”

Tambahnya lagi, seolah-olah kerajaan langsung tidak mempunyai niat atau rancangan untuk melangsaikan hutang tersebut. Maka dapat disimpulkan bahawa kerana terlampau defisit, hutang negara makin melonjak naik dan tentunya menjadi bebanan besar kepada kerajaan seterusnya.

Pakar ekonomi, Profesor Kenneth Rogoff dan Professor Carmen Reinhart daripada Universiti Harvard mengatakan bahawa melalui kajian mereka menunjukkan jika hutang kerajaan meningkat ke paras 90 peratus berbanding KDNK, kesannya ialah ekonomi akan sukar untuk berkembang.

Tentunya rakyat Malaysia mengharapkan pertumbuhan ekonomi yang subur dan selesa. Namun, adakah situasi itu akan berpanjangan jika keadaan ekonomi negara bermasalah?

Belanjawan 2021 tentunya menjadi cabaran besar kepada pihak kerajaan untuk melaksanakannya memandangkan ekonomi negara dalam situasi tidak menentu ekoran daripada pandemik yang berlaku bukan sahaja di Malaysia bahkan di seantero dunia.

Menariknya dalam bajet ini menurut Datuk Dr Daud yang juga Presiden Universiti Islam Antarabangsa Malaysia (UIAM), terdapat beberapa aspek dan mesej tertentu seperti kerajaan bercadang memberikan santunan dan sentuhan kepada pekerja-pekerja yang dibuang kerja dan menyebarluaskan skim insurans pekerja jika mereka dibuang pekerjaan.

Tambahnya, di negara maju sudah ada skim-skim yang lebih canggih lagi iaitu Unemployment Insurance Scheme (Skim Insurans Pengangguran) yang mana negara baru nak berjinak-jinak, yang mungkin boleh menjadi pencetus untuk banyak lagi skim, bukan hanya kerajaan tetapi swasta, industri swasta, takaful, insurans boleh mengetengahkannya.

Tawaran-tawaran yang memberi pulangan yang baik kepada rakyat ini perlu dilaksanakan agar tiada yang terjejas walaupun dalam keadaan mereka diberhentikan kerana situasi yang melanda seperti pandemik COVID-19 ini.

Kerajaan perlu memandang juga isu yang didepani rakyat seperti mereka yang berniaga di tepi jalan yang menjual barang-barang secara kecil-kecilan yang mana, mereka tiada dalam data kerajaan. Tentunya mereka antara kelompok lain yang sangat terkesan situasi wabak ini. Adakah inisiatif untuk dimuatkan dalam belanjawan ini?

Pada 6 November lalu, Menteri Kewangan Tengku Zafrul Abdul Aziz membentangkan Belanjawan 2021 yang berjumlah RM322.54 bilion, yang mana merupakan belanjawan paling besar pernah diumumkan kerajaan.

Daripada jumlah itu, RM236.54 bilion untuk perbelanjaan pengurusan, yang mana turun sebanyak 1.9 peratus berbanding tahun 2020 ini.

Manakala RM69 bilion untuk perbelanjaan pembangunan iaitu meningkat sebanyak 23.21 peratus berbanding tahun ini dan sejumlah RM17.9 bilion pula diperuntukkan untuk dana COVID-19.

Rasionalnya, jika dinilai satu persatu belanjawan ini, tidak dinafikan ia tetap ada yang berpihak kepada rakyat. Namun, angka-angka besar yang tidak sewajarnya di tempat yang dinyatakan perlulah dinilai semula.

Kesan serta akibat dengan deretan angka-angka yang besar yang dibentangkan Menteri Kewangan minggu lalu wajar diteliti dan dinilai semula.

Begitu juga perbahasan ahli politik di parlimen, ulasan pakar-pakar dalam bidang ekonomi ini perlu dipandang dan diambil tindakan kerana ia bukan sahaja mendatangkan pulangan yang baik kepada rakyat, tetapi juga kepada negara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Women in ASEAN’s labour force

In Southeast Asia, the lack of gender diversification in the workplace is still a visible problem in both, local and international companies throughout the region. However, public awareness on the matter is on the rise and steps to narrow the gender gap have been carried out by governments within ASEAN.

In 1988, ASEAN Foreign Ministers signed the Declaration on the Advancement of Women in ASEAN, which signals the bloc’s intent and dedication to involve women in all spheres of life at both, the national and regional levels. The agreement is also a call for women to be active in the progress of the region, as they constitute half of the labour force.

Formed in 2010, the ASEAN Commission on the Promotion and the Protection of the Rights of Women and Children (ACWC) is tasked with upholding the rights within the Convention on the Elimination of Violence Against Women (CEDAW). The commission comprises of 20 representatives, two from each ASEAN country.

The ACWC is mandated to encourage ASEAN member states to collect and analyse sex disaggregated data, and undertake periodic reviews of national legislation, policies, and practices pertaining to the rights of women and children.

Also, the commission is to advocate on behalf of women and children, especially among vulnerable and marginalised groups, as well as to exhort governments within the region to alleviate their plight.

Based on a report by the McKinsey Global Institute (MGI), an additional US$28 trillion, or 26 percent of incremental GDP, could be achieved by 2025 if women were to participate in the workforce. This figure/percentage is approximately the combined size of the economies of the US and China today.

With action on gender equality (such as the establishment of a more inclusive workforce), ASEAN countries could add US$1.2 trillion of GDP to their economies, a 30 percent increase from current figures. The point here is that gender parity in the workforce can have positive economic effects for ASEAN as a whole.

Possible solutions to the parity conundrum

At the grassroot level, education on gender equality ought to be implemented for the betterment of ASEAN’s future generations. Emphasis should be placed on the need for sincere respect, as opposed to contrived tolerance.

Furthermore, progress in four areas – education level, financial and digital inclusion, legal protection, and unpaid care work – could help accelerate progress in terms of economic development and regional prosperity.

Legal provisions outlining and guaranteeing the rights of women as full members of society have a positive impact on several social indicators, including the reduction of violence against women, the reduction in the number of child marriages, and increased labour force participation among women.

According to the Women, Business, and Law Database, married women in Myanmar and the Philippines are not able to apply for a passport in the same way as a married man.

In Malaysia and Indonesia, widows do not share the inheritance rights accorded to widowers. These are underlying social constraints that have an impact on the possibility of narrowing gender parity in the workforce.

Governments and policy-makers can assist in narrowing the gender gap by strictly enforcing equality legislation, with focus placed on anti-discrimination or workplace harassment laws. The private sector has to address the cultural and organisational concerns that prevent women from advancing to leadership ranks.

It is not erroneous to say that the region is on the right track in its attempt to bridge the gender gap in all its forms, be it political, social, and/or economic.

The building of an ASEAN that does not discriminate based on racial, religious, and/or gender lines is important so as to establish a community that is diverse and open to differences. Southeast Asia stands to benefit greatly should such a situation come forth.

Penulis, Arief Subhan merupakan seorang Pembantu Penyelidik bagi ‘Political Futures Experts Group (PFEG)’ di Institut Antarabangsa Pemikiran dan Tamadun Islam (ISTAC).

Penafian: Artikel ini pandangan peribadi penulis dan ia tidak semestinya menggambarkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berhati-hati laksana PdP bersemuka

“Seperti yang saya tegaskan sebelum ini, Pengajaran dan Pembelajaran di Rumah (PdPR) tidak harus dilaksanakan secara berterusan kerana ia akan menimbulkan generasi terpinggir dan KPM perlu mencari jalan bagi melaksanakan PdP bersemuka,” jelas Pengerusi Jawatankuasa Pendidikan Pertubuhan IKRAM Malaysia (IKRAM), Profesor Dr Omar Yaakob.

Beliau menyatakan bahawa kegusaran mengenai keselamatan murid semasa PdP bersemuka memang tidak dapat diperkecilkan.

Tambahnya, walaupun sekolah bakal dibuka sepenuhnya pada awal bulan April, PdP bersemuka perlu dilaksanakan secara berhati-hati, berperingkat dan penuh kewaspadaan, dan KPM perlu mengambil pendekatan berbeza bagi pelbagai keadaan yang bakal dihadapi.

“Tentunya, lokasi dan keadaan setiap sekolah adalah berbeza, contohnya terdapat sekolah yang berada di kawasan zon merah sewaktu Perintah Kawalan Pergerakan (PKP), manakala yang lain berada di kampung pendalaman yang tiada kes jangkitan Covid-19.”

Dalam pada itu, pendekatan berbeza perlu diusahakan bagi kawasan yang berbeza. Autonomi wajar diberikan kepada Pejabat Pendidikan Daerah (PPD)  dan sekolah, dengan nasihat daripada Pejabat Kesihatan Daerah untuk membuat pengubahsuaian proses pendidikan, pengurusan kurikulum dan PdP dengan mengambil pendekatan yang sesuai berdasarkan keadaan setempat, sekolah dapat diuruskan dengan lebih optimum.

“Sekolah yang mempunyai murid yang ramai boleh mengambil kaedah bergilir-gilir (staggered schooling) di mana murid dibenarkan hadir ke sekolah secara bergilir, contohnya tahun 5, 6 pada hari Isnin, Rabu dan Jumaat manakala Tahun 1, 2, 3 pada hari Selasa dan Khamis sehingga keadaan benar-benar pulih.”

“Giliran juga boleh dibuat mengikut minggu. Pada masa giliran tidak pergi ke sekolah, PdPR dengan bantuan Didik TV KPM  perlu diteruskan,” jelas beliau.

Dr Omar turut menzahirkan rasa terima kasih kepada KPM kerana prihatin dan menerima cadangan-cadangan daripada pelbagai pihak untuk memperkasakan pendidikan menggunakan wahana televisyen.

Walaupun terdapat beberapa masalah kecil yang timbul semasa awal pelancarannya pada hari Khamis lalu, beliau yakin Didik TV KPM berpotensi untuk menyelesaikan sebahagian masalah PdP era COVID-19 ini.

Beliau turut mencadangkan agar pihak KPM mengubah suai masa instruksional untuk memenuhi keperluan pembelajaran kerana sukar bagi sekolah-sekolah menyusun kembali hari persekolahan untuk mengganti sepenuhnya hari sekolah ditutup sewaktu PKP.

Selain itu, beliau menyatakan agar sekolah swasta perlu diberikan pengecualian khas daripada terikat dengan jadual oleh KPM yang mana sekolah-sekolah ini diuruskan secara langsung di bawah bidang kuasa Lembaga Pengelola masing-masing.

“Memandangkan bilangan sekolah di bawah sesebuah Lembaga Pengelola tidak banyak dan bilangan pelajar juga tidak ramai,  mereka berupaya untuk memutuskan dan  menguruskan cara terbaik membuka sekolah serta mengawal selia pelaksanaan Prosedur Operasi Standard (SOP),” sarannya.

Menurutnya, pembukaan sekolah swasta perlu dibenarkan mengikut budi bicara dan pertanggungjawaban Lembaga Pengelola Sekolah masing-masing dengan mengambil kira peraturan-peraturan yang ditetapkan oleh MKN, KPM dan KKM, tanpa terikat dengan jadual persekolahan sekolah-sekolah kebangsaan.

Dr Omar berpandangan, pandemik Covid-19 dijangka akan berlarutan dan sesi persekolahan mengambil masa untuk pulih seperti sediakala dan dalam keadaan ini tidak mungkin guru-guru dapat memenuhi semua masa instruksional yang dirancang bagi keadaan biasa.


Love Myself Campaign dilancarkan perangi pornografi, jenayah seksual

Menurut Ketua Wanita IKRAM, Datin Paduka Hjh. Che Asmah Ibrahim, inisiatif ini dibuat untuk meningkatkan kesedaran dan keprihatinan masyarakat terhadap kesan buruk ketagihan pornografi yang melibatkan golongan pelbagai lapisan umur dan latar belakang sosial.

“Kempen ini akan memberi pendidikan percuma atas talian dengan menawarkan kursus merangkumi rahsia peribadi, sentuhan selamat dan tidak selamat, penggunaan media sosial secara bijak dan langkah menangani ketagihan pornografi.”

Tambahnya dalam sidang media kempen itu semalam, kursus ini akan dijalankan secara berperingkat mulai Julai hingga September 2017 dan kursus yang pertama telah mendapat sambutan menggalakan daripada masyarakat umum.

Kemuncak kempen ini adalah acara larian yang diadakan pada 22 Oktober 2017 di Padang Merbok, Kuala Lumpur yang merangkumi kategori 3 kilometer, 5 kilometer dan 7 kilometer dengan sasaran 1,000 orang peserta.

“Larian ini diadakan untuk mengumpulkan anggota masyarakat dari pelbagai lapisan umur di atas satu platform yang neutral, positif dan sihat,” katanya.

Beliau turut melahirkan kebimbangan kerana ancaman pornografi internet bukan sekadar mengancam individu dewasa malah melibatkan kanak-kanak.

Sidang media Love Myself Campaign dan Hjh. Che Asmah

Jabatan Penyiasatan Jenayah Seksual Bukit Aman melaporkan, Malaysia adalah di antara negara tertinggi yang mempunyai kadar jenayah pornografi membabitkan kanak-kanak.

“Kempen ini diharapkan dapat membuka mata dan minda masyarakat untuk bersatu memerangi dan membanteras pornografi,” tambah Che Asmah.

‘Love Myself Campaign’ adalah kempen anjuran bersama Wanita IKRAM, MAP, Suruhanjaya Komunikasi dan Multimedia (MCMC), Yayasan Pendidikan Khalifah, Light Upon Light dan Protect and Safe The Children.

Antara acara menarik dalam kempen ini adalah pertandingan video pendek bagi kanak-kanak kategori 12 tahun dan ke bawah serta pertandingan mereka cipta poster digital bagi kategori remaja dan belia.

Selain para wartawan, turut hadir dalam sidang media ialah rakan-rakan kerjasama kempen iaitu Dr Suria Jamal (Sekretariat MAP), En K. Juslly Ellis (MCMC), Dr Hazwani Abdullah dan Puan Aina Nur Azmi (Yayasan Pendidikan Khalifah), Ms Shenny Cheng (Protect and Save The Children) dan Cik Aizan Nur Yusof (Light Upon Light).

Selain itu, penaja-penaja Love Myself Run 2017 daripada Alif & Sofia, Ultron dan Angkatan Sukarelawan Asas Sejahtera (ASAS) juga hadir memberikan sokongan.

Untuk maklumat lanjut, sila layari laman web www.lovemyself.ikram.org.my atau ikuti facebook Malaysians Against Pornography dan Love Myself Campaign.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenapa perlu vaksin?

Setiap negara masih berusaha untuk mengawal penularan penyakit ini dengan mewujudkan Standard Operating Procedure (SOP) kepada rakyat untuk memakai pelitup muka dan penjarakan fizikal selain daripada mempercepatkan proses vaksinasi terhadap mereka.

Covid-19 berpunca daripada virus SARS-CoV-2 yang boleh menyebabkan jangkitan terhadap saluran pernafasan. Antara gejala yang boleh dikesan adalah dari selesema biasa kepada radang paru-paru (pneumonia) yang teruk.

Cara virus ini merebak kepada individu lain adalah melalui titisan dari hidung ataupun mulut yang tersebar apabila seseorang batuk ataupun bersin. Jika individu tersebut tidak memakai pelitup muka, titisan tersebut akan merentasi objek dan permukaan sekelilingnya.

Orang lain yang menyentuh objek atau permukaan tersebut dan kemudian menyentuh mata, hidung atau mulutnya berisiko tinggi untuk dijangkiti Covid-19.

Vaksin mengandungi antigen yang diperolehi daripada sebahagian atau keseluruhan struktur virus atau bakteria yang telah dimatikan atau dilemahkan. Antigen dalam vaksin ini memainkan peranan yang penting untuk merangsang sistem daya lawan jangkitan (sistem imuniti) tubuh dan membentuk imuniti terhadap jangkitan penyakit khusus.

Jadi, dengan mengambil vaksin untuk Covid-19, tidak bermaksud kita tidak akan dijangkiti dengan virus tersebut tetapi ia dapat mengurangkan risiko jangkitan dan mencegah virus Covid-19 daripada merosakkan sistem imuniti dalam tubuh kita.

Kita harus faham bahawa dalam sektor kesihatan ini, penghasilan ubat untuk merawat sesuatu penyakit memerlukan masa kajian yang lama untuk mendapatkan kelulusan daripada Food and Drug Administration (FDA) seperti dalam Rajah 1.

Bagaimana pula dengan vaksin? Bukankah ia memerlukan masa yang lama juga untuk dihasilkan? Ya benar, ia memerlukan sekurang-kurangnya lima hingga 10 tahun untuk mendapatkan kelulusan daripada FDA.

Walau bagaimanapun, disebabkan dunia pernah menghadapi wabak global SARS (Severe Acute Respiratory Syndrome) pada tahun 2002 dan MERS (Middle-East Respiratory Syndrome) pada tahun 2012 yang berpunca daripada virus dalam kategori coronavirus ini, jadi data semasa berkenaan struktur, genome dan jangka hayat virus tersebut boleh digunakan untuk meneruskan kajian dalam penghasilan vaksin Covid-19.

Tambahan juga, sejak pandemik Covid-19, saintis daripada pelbagai negara bekerjasama dengan berkongsi hasil kajian mereka bagi mempercepatkan proses untuk menghasilkan vaksin Covid-19.

Justeru, antara ubat dan vaksin, penggunaan vaksin dikira sebagai lebih efektif dalam situasi sekarang untuk mencegah dan memutuskan rantaian jangkitan Covid-19.

Apa yang anda tahu tentang jenis vaksin Covid-19 di Malaysia?

Setakat ini, terdapat tiga jenis vaksin yang mendapat kelulusan daripada Bahagian Regulatori Farmasi Negara (NPRA) iaitu Pfizer, Sinovac & AstraZeneca. Perincian bagi setiap vaksin ini boleh dilihat dalam jadual di bawah:

Jadual 1 (Sumber: New York Times)

Berdasarkan jadual tersebut, kita boleh lihat bahawa walaupun ketiga-tiga vaksin tersebut menggunakan teknologi yang berbeza iaitu menggunakan mRNA, virus ternyahaktif dan adenovirus, fungsi utama mereka adalah sama iaitu untuk mengenalpasti spike protein (protein pepaku) daripada virus Covid-19 dan merangsang sistem imuniti tubuh kita untuk melawan virus tersebut.

Vaksin apa yang terbaik untuk Covid-19?

Jawapan kepada persoalan ini adalah vaksin paling cepat yang anda boleh dapatkan. Hal ini adalah kerana ketiga-tiga vaksin tersebut berkesan dalam membantu meningkatkan sistem imunisasi tubuh kita untuk melawan virus Covid-19.

Penghasilan vaksin ini dijalankan dalam keadaan yang diselia dengan rapi, dalam persekitaran bebas kuman, melalui kawalan kualiti dan harus mematuhi spesifikasi Amalan Pengilangan Baik (GMP).

Antara kriteria penting lain untuk meluluskan vaksin ini adalah dengan melihat keputusan kajian klinikal yang dijalankan dalam skala besar. Jika vaksin tersebut terbukti keberkesanannya dalam mencegah penyakit khusus, baru ia akan diluluskan oleh FDA seterusnya Pihak Berkuasa Kawalan Dadah, Kementerian Kesihatan Malaysia.

Kesimpulannya, setiap daripada kita bertanggungjawab bagi mengawal penularan penyakit Covid-19 dan mengurangkan kadar kematian pesakit Covid-19 di Malaysia. Jadi dengan mendaftar untuk mengambil vaksin, merupakan langkah pertama untuk menyelamatkan nyawa diri sendiri serta orang tersayang sekeliling anda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM bantu mangsa banjir di Sepang, Kuala Langat

Mereka telah  menerima sepasang telekung, kain pelikat dan sejadah setiap satu bagi  setiap keluarga. Rombongan IKRAM diketuai oleh YDP IKRAM Sepang, Prof Dr  Ali Hasan dan isteri diiringi oleh Ketua Unit Bantuan Bencana Dan  Kecemasan (DERU) IKRAM Sepang, Azman Sulaiman dan penolongnya, Mohd  Zubir serta isteri masing-masing. IKRAM Kajang diwakili oleh Noorsyazly  Rameli selaku Ketua DERU IKRAM Kajang serta isteri.

Dalam pertemuan dengan mangsa di pusat pemindahan tersebut, mereka  melahirkan rasa syukur dan terima kasih atas keprihatinan dan sumbangan  IKRAM. Penyampaian bantuan ini mendapat kerjasama penuh dari wakil  Jabatan Kebajikan Masyarakat (JKM) di situ, Encik Anuar.

Beliau turut menyatakan rasa berbesar hati dan mengalu-alukan bantuan  yang disampaikan yang mana sedikit sebanyak dapat membantu meredakan  kedukaan para mangsa yang telah ditempatkan di situ sejak 3 November  lalu.

Pada 13 November pula, IKRAM Kajang terus mengorak langkah  dalam menyalurkan bantuan kepada mangsa banjir Kuala Langat. Rombongan  diketuai YDP IKRAM Kajang, Prof Dr Ir Kamal Nasharuddin Mustapha  diiringi Noorsyazly dan 5 ahli DERU menyampaikan  pek bantuan banjir  untuk 30 keluarga.

Pek bantuan berupa peralatan ibadat dan kebersihan yang terdiri  daripada sepasang telekung, kain pelikat, sejadah, berus dan ubat gigi.  Bantuan disampaikan kepada mangsa yang ditempatkan di Dewan Orang Ramai  Bukit Changgang yang menempatkan 65 orang melalui Penghulu Mukim Tanjung  12, Mohd Izham Mohd Azmi, Ketua Kampung Bukit Changgang, Haji Suraji  Yahya serta ahli Majlis Daerah Kuala Langat, Haji Kamaruddin Bakarin.

Bantuan ini turut diselaraskan melalui DERU IKRAM Daerah Kuala  Langat, Anuar Mohd Nor. Rombongan sempat singgah di sebuah lagi pusat  penempatan banjir yang terbesar di sini iaitu di SK Rancangan Tanah  Belia (RTB) Bukit Changgang yang menempatkan 782 mangsa.

Semua ahli rombongan bukan sahaja berkesempatan berinteraksi dengan  mereka malah sempat makan tengahari bersama-sama mangsa dan para petugas  di situ diiringi oleh Ketua Kampung RTB, Wak Man serta Timbalan Nazir  Masjid RTB, Haji Solah.

IKRAM Daerah Kajang telah mengambil inisiatif untuk menjalankan  program yang berupa program pengisian rohani, program terapi dan  kaunseling serta program khusus untuk kanak-kanak dengan bantuan  Hospital Pakar An-Nur, Bandar Baru Bangi.

Selain IKRAM Kajang dan Sepang, sebagai tuan rumah, pihak IKRAM Kuala  Langat turut berusaha keras membantu membersihkan kawasan sekolah,  menjalankan pelbagai aktiviti serta menyampaikan bantuan kepada mangsa  banjir dengan kerjasama IKRAM Selangor dan IKRAM daerah-daerah lain di  Selangor. Semoga khidmat masyarakat IKRAM berkesinambungan dalam  membantu pelbagai golongan yang memerlukan akibat bencana alam,  insya-Allah.


Kenyatan Media Solidariti Wanita Bersama Mesir & Syria

Wanita Pertubuhan IKRAM Malaysia bersama pertubuhan-pertubuhan yang tersenarai di bawah percaya bahawa kebenaran, keadilan dan keamanan adalah isu sejagat. Ia melampaui batasan agama, geografi, warna kulit, bahasa, pegangan politik. Malapetaka kemanusiaan  yang berlaku di Syria dan yang terbaru di Mesir telah mengakibatkan kesengsaraan yang bukan sedikit kepada seluruh warganegaranya. Wanita dan kanak-kanak adalah antara mangsa yang banyak terkesan bila berlakunya konflik dan ketegangan.

Tidak dapat dibayangkan kesusahan yang ditanggung oleh rakyat Syria apabila pemimpin yang patut melindungi mereka bertukar menjadi rejim ganas yang sanggup membunuh lebih 120,000 rakyat  dalam tempoh hanya 2 tahun ini dan jutaan lain  melarat di bumi sendiri. Malah Agensi Pertubuhan Bangsa-Bangsa Bersatu (PBB) mendedahkan, angka pelarian Syria yang berlindung di Turki, Lubnan, Jordan dan Iraq kini mencecah 2 juta. Terbaru rejim Basyar Asad membunuh tanpa belas kasihan dengan senjata kimia rakyatnya sendiri sehingga meragut 1,429 nyawa termasuk sekurang-kurangnya 426 kanak-kanak. Campurtangan negara luar seperti Amerika dibimbangi memburukkan lagi keadaan yang sudah tidak tertanggung oleh rakyat Syria.

Wanita IKRAM juga merasakan keperitan dan kesedihan yang ditanggung oleh Wanita Mesir bila suami dan anak-anak mereka  dibunuh kerana menuntut kebenaran dan kedaulatan undang-undang ditegakkan; menuntut Presiden yang mereka pilih dengan sah dikembalikan. Kita juga mengutuk sekeras-kerasnya kezaliman kudeta tentera yang mengakibatkan anak-anak kehilangan ayah tempat bergantung hidup akibat  di tembak atau pun diseret ke penjara yang tidak ketahuan bila pembebasannya. Keganasan tentera  dianggarkan  telah mengakibatkan lebih 6000 jiwa terkorban, 25,000 cedera dan 18,500 ditahan. Lebih teruk daripada itu, sebenarnya konflik dan peperangan akan meninggalkan kesan psikologi yang amat serius terhadap rakyat yang mengalaminya khususnya wanita dan kanak-kanak.

Pada 10 September 2013, Wanita Mesir bangkit mengadakan  “Demonstrasi untuk Maruah dan Kebebasan bagi Wanita Mesir ” dan menyeru pejuang pembelaan hak-hak wanita untuk bersama mereka menuntut hak mereka yang telah dipijak-pijak oleh rejim kudeta melalui pembunuhan wanita dan gadis remaja, pemenjaraan, tuduhan palsu, dan penghinaan kepada kira-kira 240 wanita dan gadis yang turut serta dalam gerakan prodemokrasi dan anti kudeta.

Jelas apa yang berlaku adalah jauh dari tuntutan gerakan wanita peringkat antarabangsa melalui Konvensyen Penghapusan Segala Bentuk Diskriminasi Terhadap Wanita atau Convention on the Elimination of All Forms of Discrimination Against Women (CEDAW) telah diluluskan oleh Perhimpunan Agung Pertubuhan Bangsa-Bangsa Bersatu (PBB) pada 18 Disember 1979 dan berkuat kuasa mulai 3 September 1981 yang menginginkan  satu masyarakat dunia yang berjaya menghapuskan sebarang diskriminasi dan keganasan terhadap wanita. Malaysia meratifikasi CEDAW pada 5 Julai 1995.  Apalah lagi yang boleh diharapkan oleh wanita sekiranya pihak yang berkuasa di sesuatu negara sudah tidak lagi menghormati kedaulatan undang-undang dan boleh berbuat sewenang-wenang untuk terus kekal berkuasa.

Wacana ini diharapkan dapat mencapai objektif untuk untuk:

1. Menzahirkan kebersamaan dan solidariti dengan wanita & kanak-kanak yang menjadi mangsa kekejaman dalam tragedi berdarah Mesir dan Syria.

2. Meningkatkan kesedaran dan keprihatinan di kalangan wanita Malaysia terhadap kepentingan isu pencerobohan hak rakyat awam di Mesir dan Syria.

3. Menyusun gerakerja bersepadu yang strategik di kalangan NGO wanita untuk menjadi suara yang didengar dan dihormati di kalangan masyarakat.

1. Warga Malaysia mengambil tahu apa yang dialami oleh orang-orang sekeliling kita hingga ke peringkat dunia. Kerana apa yang berlaku di peringkat antarabangsa akan lambat laun memberi kesan kepada kita.

2. Setiap kita berusaha meningkatkan jatidiri dan identiti kita yang tersendiri. Bagi orang Islam percayalah kita sebenarnya adalah umat yg tinggi sekiranya kita beriman.

3. Ibu bapa bertanggungjawab mendidik anak dan jagaan mereka untuk menjadi warganegara yang kukuh dengan nilai kebenaran dan keadilan sejagat.

4. Pihak berkuasa kerajaan Malaysia dapat menyatakan pendirian tegas membantah kezaliman di Mesir  dan Syria serta memainkan peranan yang proaktif dan konstruktif di peringkat antarabangsa seperti dalam gabungan negara-negara Islam (OIC), negara –negara ASEAN dan sebagainya untuk menghentikan konflik dan keganasan.

5. Semua pihak terus bermurahati menghulurkan bantuan kewangan dan kemanusiaan untuk meringankan penderitaan  mangsa kezaliman dan keganasan.

GEMA IKRAM Siswa Muslimah Interest Zone and Networking (MIZAN) Mawaddah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tarikh PRU15: Hari Mengundi Sabtu, 19 November 2022

PUTRAJAYA – Tarikh Hari Mengundi bagi Pilihan Raya Umum ke-15 (PRU15) telah ditetapkan pada Sabtu, 19 November 2022.

Perkata itu diumumkan oleh Pengerusi Suruhanjaya Pilihan Raya Malaysia (SPR), Datuk Abdul Ghani Salleh dalam sidang media pengumuman PRU15 hari ini.

Hari penamaan calon pula ditetapkan pada Sabtu, 5 November 2022, dengan tempoh kempen selama 14 hari, manakala hari pengundian awal pada 15 November 2022.

Di peringkat Dewan Undangan Negeri (DUN), hanya tiga negeri yang akan mengadakan pilihan raya iaitu Perak, Perlis dan Pahang.

Namun negeri-negeri lain di bawah pentadbiran Pakatan Harapan iaitu Negeri Sembilan, Pulau Pinang dan Selangor, dan PAS iaitu Kelantan, Terengganu dan Kedah tidak mengikuti langkah tersebut.

Negeri Sabah, Sarawak, Melaka, Johor juga tidak mengadakan pilihan raya kerana tempoh penggal masih panjang dan telah berlangsung pilihan raya negeri (PRN)  lebih awal.

PRU15 diadakan selepas Perdana Menteri, Dato’ Sri Ismail Sabri Yaakob menasihati Yang di-Pertuan Agong untuk membubarkan parlimen pada 10 Oktober lalu.


Balu syuhada Gaza terima bantuan psikososial

SERI KEMBANGAN – MyCARE melalui agensinya Rose2Rose sedang giat melaksanakan program sokongan psikososial selama enam bulan kepada golongan wanita dan kanak-kanak di Gaza.

Dua program dianjurkan kali ini iaitu bantuan psikososial kepada balu para syuhada dan kursus ‘The Effect of PTSD on Children with Special Needs and Mechanism for Dealing with Them‘.

Program tersebut dianjurkan untuk 100 orang peserta wanita termasuk golongan ibu yang mempunyai anak OKU mental dan guru serta pengetua sekolah pendidikan khas.

Kata Koordinator Projek MyCARE di Gaza, Abeer Barakat, pihaknya sudah mengendalikan beberapa aktiviti dalam projek ini yang berterusan selama enam bulan.

“Dalam bengkel ini, kami menjemput ibu bapa kanak-kanak berkeperluan khas di samping pertubuhan dan sekolah yang memberikan perkhidmatan kepada anak-anak kurang upaya.”

Tambahnya, beliau berharap agar projek-projek sebegini dilanjutkan bagi melibatkan lebih ramai kumpulan kanak-kanak dan diperluaskan ke seluruh Gaza.

Menurut seorang peserta yang juga seorang balu syuhada sejak 14 tahun, Hana Othman al-Agha, beliau sangat menderita selepas suaminya syahid dari segi ekonomi, penjagaan anak, masa depan dan pendidikan mereka.

“Saya menghadapi pelbagai masalah yang beliau sendiri tidak tahu bagaimana menguruskannya seperti perangai anak-anak. Saya tidak tahu bagaimana menyokong diri secara psikologi.”

“MyCARE adalah penyokong pertama kami menyediakan sesi-sesi sokongan psikologi.”

Melalui program-program ini katanya, beliau mampu untuk mengatasi tekanan kehidupan dan bagaimana untuk berurusan dengan anak-anak.

“Saya juga belajar bagaimana untuk menjadi pakar psikologi kepada diri sendiri dan bagaimana untuk melepaskan tekanan anak-anak.”

Hana bersyukur kerana telah menyempurnakan pengajian di universiti dan anak-anaknya juga sedang belajar di universiti.

“Saya ingin merakamkan penghargaan kepada MyCARE Malaysia yang menyusun program sebegini.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kematian, kehancuran berterusan di Yaman

Laporan yang dikeluarkan oleh United Nations Development Programme (UNDP) pada Selasa menganggarkan bahawa menjelang akhir tahun ini, perang tujuh tahun di Yaman akan menyebabkan 377,000 kematian secara langsung dan tidak langsung.

“Kami mendapati bahawa menjelang akhir tahun 2021, konflik di Yaman akan mengakibatkan 377,000 kematian, iaitu hampir 60 peratus daripadanya kira-kira 226,200 adalah secara tidak langsung.”

Menurutnya, kematian langsung adalah yang disebabkan oleh pertempuran dan peratusan mereka iaitu 40 peratus atau 150,800 kematian.

Manakala kematian tidak langsung adalah disebabkan masalah berkaitan konflik seperti kekurangan akses kepada makanan, air dan penjagaan kesihatan.

“Kematian ini sebahagian besarnya menjejaskan kanak-kanak yang sangat terdedah kepada kekurangan zat makanan,” menurut laporan itu.

Beliau menyatakan bahawa pada 2021, seorang kanak-kanak Yaman di bawah umur lima tahun meninggal dunia setiap sembilan minit akibat konflik itu.

Peperangan di negara termiskin di Semenanjung Arab itu memusnahkan infrastruktur, meruntuhkan ekonomi dan meletakkan berjuta-juta penduduk di ambang kebuluran, di tengah-tengah ketidakupayaan antarabangsa untuk menghentikan peperangan walaupun usaha diplomatik diadakan berterusan.

Laporan yang diperoleh Agence France-Presse itu memberi amaran bahawa perebutan kuasa antara kerajaan dan pemberontak Houthi akan menyebabkan kematian 1.3 juta orang jika ia berterusan selama satu dekad, seterusnya akan meningkatkan kadar kemiskinan.

“Jika konflik berterusan sehingga 2030, ia akan membunuh 1.3 juta orang menjelang tahun itu,” katanya.

Laporan itu juga menambah, kematian tidak akan berlaku kerana pertempuran, sebaliknya kerana kesan sekunder konflik terhadap mata pencarian, harga makanan dan kemerosotan perkhidmatan asas seperti kesihatan dan pendidikan.”

“Kami menjangkakan bahawa kadar kematian akibat faktor sekunder akan meningkat kepada 75 peratus menjelang 2030 jika perang berterusan.”

Terdahulu, laporan itu meramalkan bahawa bilangan mereka yang kekurangan zat makanan akan mencecah 9.2 juta menjelang 2030, manakala jumlah mereka yang hidup dalam kemiskinan tegar akan meningkat kepada 22 juta, atau 65 peratus daripada populasi yang ada iaitu kira-kira 30 juta orang, sebagaimana mengikut kadar terkini.

Dalam pada itu, menurut Pertubuhan Bangsa-Bangsa Bersatu (PBB), Yaman sedang menyaksikan krisis kemanusiaan paling teruk di dunia. Konflik yang berlaku telah menyebabkan berjuta-juta orang kehilangan tempat tinggal, memusnahkan ratusan sekolah dan mengganggu sistem kesihatan dan pendidikan rakyatnya.

UNDP telah memberi amaran pada masa lalu bahawa perang di Yaman telah menyebabkan pembangunannya tidak berkembang selama lebih dua dekad.

“Jika perang berhenti sekarang, akan ada harapan untuk masa depan yang lebih cerah di Yaman yang dikatakan boleh mencapai status berpendapatan sederhana menjelang 2050.”

Namun, hakikatnya adalah sebaliknya iaitu keadaan sama yang berterusan.

Pertempuran yang semakin membara, termasuk pertempuran kereta kebal, pengeboman biasa oleh kedua-dua pesawat tempur dan serangan dron telah memusnahkan pelbagai infrastruktur paling asas di beberapa kawasan.

Dalam beberapa minggu kebelakangan ini, pertempuran telah meningkat di beberapa kawasan, kebanyakannya berhampiran bandar strategik Ma’rib, iaitu kubu kuat terakhir kerajaan yang diiktiraf antarabangsa di utara Yaman yang kaya dengan minyak.

Beribu-ribu pemberontak dan pejuang pro-kerajaan terbunuh dalam pertempuran di bandar itu.

Pesuruhjaya Tinggi PBB bagi Pelarian (UNHCR) dalam kenyataan berasingan pada Selasa berkata:

“Kami sangat bimbang tentang keselamatan orang awam di Ma’rib, termasuk lebih daripada sejuta orang yang dianggarkan kehilangan tempat tinggal.”

Jurucakap UNHCR Shabia Mantou berkata di Geneva bahawa kira-kira 40,000 orang telah terpaksa melarikan diri di Ma’rib sejak September.

“Keadaan kesihatan seperti cirit-birit berair yang teruk, malaria dan jangkitan saluran pernafasan adalah perkara biasa dalam kalangan mereka yang baru berpindah.”

Bulan ini, Houthi juga menguasai kawasan besar di selatan Hodeidah, sebuah pelabuhan di Laut Merah di mana pihak yang berperang bersetuju untuk gencatan senjata pada 2018 dengan penempatan semula pasukannya.

“Berjuta-juta rakyat Yaman terus mengalami konflik dan terperangkap dalam kemiskinan serta mempunyai sedikit peluang untuk pekerjaan bagi mendapatkan mata pencarian,” kata Pengurus UNDP Achim Steiner.

Justeru, lebih 80 peratus daripada populasi iaitu kira-kira 30 juta orang memerlukan bantuan kemanusiaan, manakala ekonomi negara itu berada di ambang kehancuran.

“Yaman menjadi negara bencana kemanusiaan, penindasan yang paling teruk serta terbesar di dunia dan ia terus meningkat.”

Dalam perkembangan lain, Arab Saudi telah menyatakan kecamannya terhadap tindakan kumpulan Houthi yang telah menyerbu kedutaan AS di ibu kota Yaman, Sana’a, dan penahanan sejumlah pekerjanya.

Ini dinyatakan oleh Kementerian Luar Arab Saudi:

“Kementerian Luar Negeri menyatakan kecaman yang kuat berikutan tindakan kumpulan pengganas Houthi yang menyerbu ibu pejabat Kedutaan Amerika Syarikat di Sana’a, Yaman dan penahanan beberapa pekerja kedutaan.”

Dalam kenyataannya, kementerian itu menegaskan bahawa ini adalah perbuatan jenayah yang dilakukan oleh pengganas Houthi ini dan ia adalah satu pelanggaran terang-terangan terhadap norma undang-undang antarabangsa, serta kementerian juga menyeru supaya segera membebaskan pekerja kedutaan AS.

“Kepentingan masyarakat antarabangsa berdiri teguh dalam menghadapi pelanggaran yang dilakukan oleh kumpulan pengganas Houthi di Yaman dan kepentingan melaksanakan resolusi antarabangsa untuk mencapai penyelesaian politik komprehensif bagi menjamin keselamatan dan kestabilan Yaman.”

Menerusi ciapan di Tweeter Kedutaan AS di Yaman:

“Amerika Syarikat mengecam penangkapan dan penganiayaan Houthi terhadap berpuluh-puluh rakyat Yaman dan ahli keluarga mereka hanya kerana mereka bekerja sebagai pekerja kerajaan Amerika Syarikat di Sana’a.”

Houthi adalah kelompok militan Zaidi Syiah yang aktif beroperasi di utara Yaman. Nama kumpulan ini adalah sempena nama Badreddin Hussein al-Houthi, iaitu bekas komander mereka yang dilaporkan terbunuh di tangan pasukan tentera Yaman pada bulan September 2004.

Antara komander mereka ialah Ali al-Qatwani, Abu Haider, Abbas Aidah dan Yousuf al-Madani (anak lelaki ipar dari Hussein al-Houthi) juga telah terbunuh oleh pasukan tentera Yaman. Badreddin Hussein al-Houthi dikatakan pemimpin spiritual mereka.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Aqsa Syarif: Bantu Palestin melalui konvoi A2G2

Aqsa Syarif mengucapkan tahniah kepada seluruh umat Islam kerana kita sedang bertamu pada bulan Ramadhan yang agung. Bulan yang menjanjikan pelbagai ganjaran dan keistimewaan. Bulan di mana berlaku pelbagai peristiwa besar. Bulan yang menyatukan umat Islam ini tanpa mengira batas sempadan geografi, budaya dan bahasa. Bahkan Ramadhan menyatukan umat Islam untuk bersama melaksanakan syariat Allah iaitu menunaikan ibadah puasa dan berlumba-lumba untuk mencapai darjat taqwa yang disediakan bagi orang-orang yang ikhlas dan mengharapkan keampunan Allah semata-mata.

Sebagaimana Ramadhan menyatukan umat Islam, maka begitu jugalah Tanah Suci Baitul Maqdis adalah simbol penyatuan umat Islam di seantero dunia. Meskipun umat Islam berkumpul di Tanah Haram di Mekah untuk menunaikan haji saban tahun, namun tanah suci Baitul Maqdis yang berdiri padanya Masjid al-Aqsa membentuk ikatan yang mempunyai keistimewaannya yang tersendiri. Jika umat Islam disatukan di Mekah kerana manasik haji. Umat Islam di satukan oleh Masjid al-Aqsa oleh jihad untuk membebaskannya dari belenggu penjajahan. Masjid al-Aqsa menyatukan umat Islam pada minda dan perasaan meskipun mereka tidak pernah berkumpul secara fizikal sebagai mereka bolih sahaja melakukannya di musim haji di Mekah atau pada bila-bila masa sepanjang tahun ketika menunaikan umrah.

Begitulah umat Islam di seluruh dunia dirangkul oleh ikatan ‘syuur’ (perasaan) mendalam yang diterjemahkan dalam bentuk cinta dan rindu kepada kekasih yang hanya boleh digapai dari jauh. Sedang hati orang-orang yang beriman terpaut hatinya pada Masjid al-Aqsa dengan satu tekad dan iltizam untuk membebaskannya. Demikianlah setiap muslim memegang kemas akan pesan Rasulullah SAW kepada para sahabat “Ziarah dan solatlah di sana”. Halangan untuk berziarah dan solat di sana tidak pernah melunturkan cinta kepada al-Aqsa bahkan ia menggerakkan umat ini serentak untuk melaksanakan pesan yang berikutnya dari Rasulullah SAW “Jika kamu terhalang, kirimkan minyak untuk lampu-lampunya.”

Didorong oleh rasa ‘hubb’ (cinta abadi terhadap Masjid al-aqsa) Aqsa Syarif telah mengerah segala kekuatan dan sokongan yang ada untuk menggerakkan misi bantuan ke Gaza untuk sekian kalinya. Aqsa Syarif bersempena dengan bulan Ramadhan ini akan mengirim sebuah misi besar yang akan dipikul oleh 12 orang pejuang-pejuang Aqsa Syarif. Dengan izin dan perancangan dari Allah SWT mereka insyaAllah akan memasuki Gaza yang barakah itu pada 20 Ogos (bertepatan 20 Ramadhan) dan akan berada di sana selama 8 hari. Mereka akan bersama-sama rakyat Palestin pada sepertiga yang terakhir dari bulan Ramadhan, sepuluh malam terakhir yang terkandung padanya malam Lailatul Qadar.

Misi yang dinamakan misi Aqsa2Gaza2 ini adalah siri kedua misi memasuki Gaza yang melibatkan pejuang-pejuang Aqsa Syarif. Prof Madya Dr Mohd Zin Kandar yang merupakan ketua misi VP5 @ Aqsa2Gaza yang berjaya memasuki Gaza pada bulan Oktober 2010, kini memikul kembali amanah yang berat ini untuk memasuki Gaza dalam misi yang diterajui sepenuhnya oleh Aqsa Syarif. Misi kami sekali ini juga istimewa kerana turut disertai oleh tiga orang anggota misi wanita. Mereka membawa amanah yang cukup besar di bawah inisiatif Rose2Rose (R2R) di mana wanita Palestin akan dihubungkan dengan wanita Malaysia bagi membantu menyediakan pusat-pusat komuniti untuk memperkasa wanita Palestin. Misi kali ini juga akan menziarahi keluarga miskin yang ditaja oleh Aqsa Syarif melalui kerjasama dengan Wafrah. Di samping itu misi ini akan membawa 1,000 buah beg sekolah yang lengkap dengan buku-buku dan alat-alat tulis yang akan diagih-agihkan kepada kanak-kanak sekolah di Palestin.

Sebesar harapan Aqsa Syarif untuk membantu rakyat Palestin dalam kerangka menghayati pesan Rasulullah SAW “Kirimkan minyak untuk lampu-lampu masjid”, begitu jugalah besarnya harapan kepada sokongan umat Islam. Aqsa Syarif berdoa dengan barakah bulan Ramadhan yang mana infaq (mengeluarkan harta untuk tujuan fisabilillah) adalah satu amalan utama di samping amalan-amalan yang dilakukan oleh Rasulullah SAW dan para sahabat, untuk membawa tidak kurang daripada RM1 juta untuk melaksanakan semua projek-projek yang digariskan di atas.

Sempena bulan Ramadhan al-mubarak ini, Aqsa Syarif akan bersama-sama umat Islam mencontohi Rasulullah SAW dalam hal ketangkasan bersedekah. Ibnu Abbas RA berkata:

“Rasulullah SAW adalah orang yang paling dermawan dan lebih besar kedermawanannya pada bulan Ramadhan ketika Jibril menemuinya. Jibril biasanya menemuinya setiap malam Ramadhan, lalu tadarus al-Quran (dengan Nabi SAW). Sungguh Rasulullah ketika ditemui Jibril menjadi orang yang lebih bermurah hati dalam memberikan kebaikan, sehingga lebih banyak daripada tiupan angin.” (Hadis Bukhari dan Muslim).

Marilah kita semua mengambil peluang ini untuk bersedekah pada bulan Ramadhan untuk membela dan mempertahankan tanah suci dan Masjid al-Aqsa. Cuma ada satu jalan sahaja buat masa ini untuk kita berperanan dengan berkesan untuk memikul tanggungjawab mempertahankan Masjid al-Aqsa iaitu dengan kita membantu saudara-saudara kita di Palestin untuk melakukan tanggungjawab ini bagi pihak seluruh umat Islam. Oleh kerana mempertahankan Masjid al-Aqsa ini adalah kewajipan yang akan ditanyakan oleh Allah ke atas setiap Muslim, maka membantu umat Islam Paletsin tidak syak lagi menjadi kewajipan setiap kita yang bergelar Muslim. Ayuh bersegeralah infaq untuk Palestin dan rebutlah pahala yang disediakan oleh Allah SWT. Ingatlah akan pesan Nabi SAW.

Sabda Rasulullah yang bermaksud “Jagalah kalian daripada neraka, meskipun hanya dengan separuh kurma.” (Hadis Bukhari).

Prof Madya Dr Hafidzi Mohd Noor


IKRAM Mengutuk Pembunuhan Pimpinan Dan Anggota Ikhwan Muslimin Di Mesir

Pertubuhan IKRAM Malaysia (IKRAM) memandang serius dan mengutuk tindakan pihak keselamatan Mesir menyerbu kediaman serta membunuh 13 orang pimpinan dan anggota Ikhwan Muslimin termasuklah mantan Ahli Parlimen Mesir, Naser al-Hafi setelah mereka dikatakan ditahan terlebih dahulu.

Tindakan ini adalah satu tindakan yang amat tidak wajar sama sekali serta membelakangkan prinsip keadilan dan hak asasi manusia, terutamanya apabila yang ditekan itu adalah sebuah gerakan yang dikenali sebagai bersifat sederhana, rasional dan mengutamakan pendekatan damai.

Tindakan sebegini akan hanya menyemarakkan panggilan-panggilan kepada golongan-golongan yang ekstrem dan menggunakan pendekatan ganas, apabila pintu-pintu pendekatan damai tertutup.

IKRAM menggesa kerajaan Malaysia agar menggunakan pengaruhnya dalam kalangan masyarakat antarabangsa bagi mendesak kerajaan Mesir menghentikan tindakan tidak berperikemanusiaan tersebut.

IKRAM memohon kepada seluruh umat Islam di Malaysia untuk bermunajat kepada Allah bersempena Ramadan al-Mubarak ini dengan mendoakan keselamatan dan kesejahteraan rakyat Mesir serta diberikan hidayah-Nya atas para pemimpinnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Amal Konsep Tasamuh Dalam Bermasyarakat

JOHOR BAHRU – Perdana Menteri, Dato’ Sri Ismail Sabri Yaakob menyeru agar Keluarga Malaysia mengamalkan konsep tasamuh dalam bermasyarakat dan menjadikan ia perkara utama untuk bergerak ke hadapan sejajar dengan peredaran masa.

“Tasamuh adalah perkataan bahasa Arab yang bermaksud toleransi atau berlapang dada iaitu bersikap menerima serta damai terhadap sebarang keadaan, misalnya toleransi dalam agama adalah sikap saling menghormati hak serta kewajipan antara agama,” ujarnya ketika berucap pada perasmian Majlis Tilawah dan Hafazan Al-Quran Peringkat Kebangsaan (MTHQK) 1443H/2022M di Pusat Islam Iskandar semalam.

Beliau berkata, dalam realiti Keluarga Malaysia yang terdiri daripada masyarakat berbilang kaum, sudah pasti kepelbagaian budaya serta adat resam menjadi satu keunikan yang perlu diraikan sekali gus mewujudkan masyarakat aman dan sejahtera.

“Mana-mana budaya yang tidak bertentangan dengan akidah Islam boleh disantuni tanpa sebarang stigma dan diskriminasi.”

Menurutnya, tasamuh adalah asas utama dalam menghadapi keragaman dan perbezaan bangsa dan agama lebih-lebih lagi dalam konteks negara Malaysia yang mempunyai kepelbagaian bangsa, agama, budaya serta bahasanya.

“Negara yang memiliki bangsa dan budaya majmuk seperti Malaysia, sikap toleransi atau tasamuh sangat penting sebagai alat untuk menyatupadukan semua pihak,” katanya yang bersesuaian dengan tema MTHQK kali ini iaitu ‘Manhaj Rabbani, Ummah Berkualiti.’

“Ia menjadi titik tolak bagi melahirkan generasi yang berpegang kepada al-Quran dan al-Sunnah untuk membentuk sebuah negara yang harmoni.”

Tambahnya lagi, penganjuran majlis itu juga bersesuaian dengan konsep tasamuh yang menekankan nilai toleransi dan kebersamaan selaras dengan konsep Keluarga Malaysia yang mampu menjadikan masyarakat di negara ini menghargai serta memahami nilai perbezaan.

“Dengan kecanggihan kemajuan teknologi, tiada alasan lagi untuk umat Islam tidak meluangkan masa mendengar atau membaca al-Quran. Ini kerana terdapat aplikasi al-Quran digital yang boleh dimuat naik dalam peranti seperti telefon pintar, tablet atau komputer riba. Ia dapat didengar pada bila-bila masa dan di mana jua kita berada.”

Ismail berkata, sebagai contoh dalam perjalanan ke sekolah dan pejabat, semasa mengharungi kesesakan lalu lintas dan juga di waktu senggang.

“Maka peluang keemasan seperti ini perlu diambil oleh seluruh umat Islam dalam mempertingkat amal ibadah kepada Allah SWT,” katanya.

Terdahulu, selepas dua tahun negara dilanda pandemik Covid-19, penganjuran majlis itu yang berlangsung selama enam hari mulai hari ini, menyaksikan seramai 110 orang mengambil bahagian dengan 29 menyertai Majlis Tilawah Al-Quran manakala 81 lagi menyertai Majlis Hafazan Al-Quran.

Kali terakhir Johor menjadi tuan rumah Majlis Tilawah Al-Quran ialah pada 2012 di Pusat Konvensyen Antarabangsa Persada Johor.


Tabung Mask4Kids sedia pelitup muka untuk pelajar kurang mampu

Pelancaran tabung itu bertujuan membantu meringankan bebanan ibu bapa dalam menyediakan keperluan anak-anak yang bersekolah dengan menyediakan pelitup muka jenis pakai semula (boleh dibasuh) yang menepati saranan WHO.

“Kita mengeluarkan belanja sebanyak RM77,350 sebagai permulaan bagi projek ini dengan sasaran awal 3,000 pelajar akan menerima manfaatnya bagi tempoh tiga bulan penggunaan,” kata Ketua Pengurusan Yayasan IKRAM Malaysia, Prof Madya Hj Ainullotfi Abd Latif dalam ucapan perasmiannya.

Beliau yang juga Naib Presiden MAKPEM berkata, ia diadakan bersesuaian dengan sambutan 63 tahun kemerdekaan Malaysia.

“Kita berharap dapat menyasarkan lebih tinggi jumlah yang akan menerima manfaat iaitu 63,000 pelitup muka dikeluarkan pada masa akan datang.”

Usaha ini dijangka akan meringankan beban keluarga yang kurang mampu, menjimatkan perbelanjaan harian mereka dan menyelamatkan alam sekitar dengan mengurangkan sampah pelitup muka.

Seramai 70 orang pelajar termasuk guru pengiring daripada sekolah rendah dan rumah anak yatim di bawah seliaan MAKPEM hadir memeriahkan majlis pelancaran ini. Turut hadir dalam perasmian tersebut ialah Naib Presiden MAKPEM, Dato’ Mah Hassan.

Sumbangan untuk Tabung Bantuan Khas Mask4Kids boleh disalurkan melalui pautan http://yayasan.ikram.org.my/mask4kids/ atau akaun Yayasan Ikram Malaysia 562142404402 (Maybank) dengan rujukan ‘mask4kids’ dan e-mel bukti bayaran ke sumbangan.yayasan@ikram.org.my.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasuah Umpama Pandemik Yang Perlukan Vaksin

Menyorot kembali perkongsian Presiden Transparency International-Malaysia (TI-Malaysia), Dr Muhammad Mohan dalam Bicara Bina Negara (BBN) ‘Rasuah Pemusnah Negara’ pada 30 Mac lalu, tentunya ia mengingatkan saya tentang kisah dua keping duit 5 sennya.

Kisahnya ketika masih kecil iaitu sewaktu berusia enam tahun. Emaknya terjumpa duit syiling 20 sen dalam poket seluar. Maka, emaknya bertanya kepada Mohan:

“Macam mana kamu boleh ada 20 sen tu? Pagi tadi saya bagi kamu dua keping duit 5 sen. Bagaimana kamu boleh ada 20 sen pula?”

Persoalan itu yang akhirnya menyebabkan beliau mengaku jumpa 20 sen tersebut di kantin dan emaknya terus bagi rotan, memukulnya.

“Sampai sekarang saya ingat dan sungguh berterima kasih kepada emak yang mengajar saya sedari masih kecil lagi iaitu enam tahun,” jelasnya.

Barangkali, terdapat segelintir masyarakat kita merasakan ia suatu kisah yang biasa cuma. Namun, bagi seseorang yang menyedarinya itu adalah suatu permulaan ke arah atau bibit-bibit terjebak dengan situasi yang makin membarah dalam kalangan kita masa kini, tentu ia adalah sesuatu yang sangat patut digusarkan.

Jangan terkejut jika saya dedahkan fakta bahawa rasuah telah berlaku sejak dinasti Mesir kuno dan ia terus berlaku hampir di setiap negara di seluruh pelosok dunia hingga ke saat ini, apatah lagi dengan skandal rasuah terbesar di Malaysia dan Brazil.

Menyelami tentang situasi ini, seolah-olah rasuah nampaknya tidak dapat ditiadakan sehingga angka sifar.

Kamus Oxford mendefinisikan rasuah sebagai: Tingkah laku tidak jujur atau menipu pihak berkuasa, yang biasanya melibatkan rasuah. Asal perkataan korupsi dalam bahasa Inggeris.

Korupsi berasal dari kata Latin korupus, yang merupakan bahagian terakhir dari korumpere, yang pada gilirannya bermaksud “rasuah, rasuah dan menghancurkan.”

Hakikatnya, rasuah sama tua usianya dengan sejarah manusia. Dinasti Pertama Mesir Kuno (3100-2700 SM) menjelaskan tentang rasuah dalam sistem kehakimannya.

Amalan ini juga ditemui pada zaman China kuno. Dalam kajian mitos Cina, setiap rumah tangga mempunyai dewa dapur yang memerhatikan tingkah laku ahlinya.

Seminggu sebelum Tahun Baru Cina, dewa dapur naik ke syurga untuk menyampaikan laporan tahunannya kepada penguasa syurga, Maharaja Jade. Nasib keluarga yang menyentuh kepada ganjaran atau hukuman, sangat bergantung kepada laporan ini.

Dalam usaha untuk memastikan laporan yang baik, banyak keluarga menyapu gula dan madu pada gambar dewa dapur yang mereka gantung di rumah sebelum gambar itu dibakar, begitulah dewa dapur dapat naik ke syurga untuk menemui Maharaja Jade.

Manakala, sejarawan Yunani Herodotus menyatakan bahawa keluarga Camonite menyuap pendeta Delphi Oracle, salah satu kekuatan misteri paling kuat semasa Yunani kuno.

Sejak tahun 1400 SM, manusia di seluruh Yunani dan sekitarnya datang untuk mendapatkan jawapan atas pertanyaan mereka oleh Pythia, Pendeta Tinggi Apollo.

Hinggakan, keluarga yang kaya raya menawarkan untuk membangunkan kembali Kuil Apollo dengan mewah dengan marmar Parian setelah ia dimusnahkan oleh gempa.

Sebagai balasannya, Pythia meyakinkan negara bangsa Sparta untuk menolong dinasti Cumin menakluki dan memerintah Athena. Dengan kejayaan ini, Aristoteles menjelaskan bahawa para dewa pun boleh ‘disuap’.

Realitinya, ekonomi global berkembang dengan pesat pada abad ke-20. Tidak terkecuali, tahap rasuah juga turut meningkat. Pada waktu itu, sukar untuk mengira skala dan tahap rasuah di seluruh dunia kerana kegiatan ini dilakukan secara rahsia.

Bank Dunia menganggarkan bahawa rasuah antarabangsa melebihi USD1.5 trilion setiap tahun, atau 2 peratus daripada KDNK global dan 10 kali lebih banyak daripada jumlah wang bantuan global.

Akan tetapi, terdapat kira-kira lain yang menganggarkan rasuah mencapai 2 hingga 5 peratus daripada KDNK global. Bayangkanlah!

Rasuah meresap ke semua lapisan masyarakat dari pegawai awam berpangkat rendah yang menerima rasuah kecil hingga pemimpin negara yang mencuri berjuta-juta dolar.

Transparency International menganggarkan bahawa mantan presiden Indonesia, Suharto menggelapkan antara USD15 bilion hingga USD35 bilion. Ferdinand Marcos dari Filipina, Mobutu Sese Seko dari Zaire dan Sani Abacha dari Nigeria, masing-masing menggelapkan 5 bilion dolar.

Skandal rasuah terbesar di Brazil yang disebut ‘Lava Gatto’ (mencuci kereta), telah menemui rangkaian rasuah yang sangat luas dan sangat kompleks.

Pengarah Petrobras, syarikat minyak nasional Brazil menggunakan pembiayaan haram untuk membayar ahli politik yang mereka lantik untuk menyokong kempen pilihan raya gabungan itu.

Lava Gatto telah melakukan perantaraan antara ahli politik dan pemimpin perniagaan dari 11 buah negara yang terdiri dari Brazil hingga ke Peru.

Ini telah meminggirkan pemimpin rakyat Brazil yang paling popular, Luis Inacio Lula da Silva yang kini menjalani hukuman penjara 12 tahun.

Kes tersebut memaksa Presiden Peru, Pedro Pablo Kuczynski untuk mengundurkan diri ketika berhadapan dengan perbicaraan untuk menghukumnya.

Masihkah kita ingat tentang ‘tragedi hitam’ itu walaupun sudah memakan tahun?

Begitu juga dengan kes rasuah terbesar di Malaysia yang mana mantan Perdana Menteri (PM) disiasat kerana menyalahgunakan syarikat strategik negara, 1Malaysia Development Berhad (1MDB) yang dipimpinnya.

Jabatan Kehakiman AS mendakwa bahawa USD4.5 bilion telah disalahgunakan daripada syarikat ini, dan tuntutan tersebut menyatakan bahawa mantan PM itu sebagai Malaysian Official 1 yang didakwa menerima lebih USD1 bilion dalam dana syarikat itu.

Kes rasuah yang melibatkan pemimpin negara bukanlah sesuatu yang menarik untuk diketahui. Pada tahun 2015, Presiden Otto Perez Molina dari Guatemala terpaksa mengundurkan diri setelah Kongres melepaskannya atas tuduhan dirinya berperanan dalam skim rasuah besar-besaran yang melibatkan Perkhidmatan Kastam Nasional.

Di Afrika Selatan, Kongres Nasional Afrika yang berkuasa tahun tersebut memecat Presiden Jacob Zuma yang dituduh melakukan rasuah.

Pada tahun 2017 pula, Korea Selatan mendakwa presidennya, Park Geun-hee atas tuduhan rasuah dan tuduhan lain. Pada 2018, ia disabitkan dengan penyalahgunaan kuasa, paksaan dan rasuah, dan dijatuhkan hukuman penjara selama 24 tahun.

Walaupun ia sudah berlaku beberapa tahun lalu, kesannya masih dirasakan hingga ke hari ini.

Rasuah telah menjadi cara hidup di majoriti belahan negara, dunia. Pada tahun 2011, Transparency International melaporkan bahawa dua pertiga warga Bangladesh dan lebih daripada separuh orang India telah membayar rasuah dalam dua belas bulan sebelumnya.

Pada tahun 2017 pula, laporan itu juga mendedahkan bahawa satu dari empat orang di seluruh dunia telah membayar rasuah selama 12 bulan terakhir untuk mengakses perkhidmatan awam.

Kira-kira 57 peratus orang di seluruh dunia merasakan bahawa pemerintah mereka melakukan dengan buruk untuk memerangi rasuah, sementara hanya 30 peratus yang percaya pemerintah mereka berjalan dengan baik dalam memerangi rasuah.

Satu lagi kajian Transparency International pada tahun 2019 menunjukkan di seluruh dunia bahawa hampir satu pertiga orang menganggap ketua mereka, perdana menteri, pegawai tertinggi kerajaan dan tempatan, pengarah syarikat, wakil rakyat dan pegawai polis mengamalkan rasuah.

Manakala pegawai polis dilihat paling korup di Afrika sub-Sahara (47 peratus) dan Asia Pasifik (39 peratus). Ini dianggap sebagai kecaman yang dahsyat mengenai sejauh mana konsep rasuah global pada era ‘homo korupus’ ini.

Rentetan daripada isu rasuah ini telah mewujudkan jurang kemiskinan dan pembangunan ekonomi. Pada tahun 2017, hampir 10 peratus orang Asia (sekitar 400 juta orang) hidup dalam kemiskinan yang melampau.

Rasuah mengalirkan dana yang diperuntukkan untuk membiakkan kemiskinan. Negara-negara seperti Bangladesh, China, India, Indonesia, Malaysia, Nepal, Thailand dan Filipina semuanya menghadapi masalah rasuah yang sangat serius.

Tentunya jika negara-negara membangun dapat mengawal rasuah dan menegakkan undang-undang, anggaran pendapatan perkapita akan meningkat berlipat kali ganda dalam jangka masa panjang. Namun ia tidaklah demikian, kerana rata-rata sektor perniagaan dapat berkembang 3 peratus lebih cepat.

Rasuah juga merupakan cukai yang berkesan ke atas pelaburan langsung asing, yang berjumlah sekitar 20 peratus. Mengawal rasuah dapat meningkatkan banyak petunjuk sosial dan ekonomi, termasuk mengurangkan kadar kematian bayi sebanyak 75 peratus.

Sistem kewangan antarabangsa telah membenarkan pegawai negeri menyembunyikan kekayaan haram mereka di tempat percukaian. Pada tahun 2014, Panama Papers membocorkan 11.5 juta fail.

Ia menunjukkan bahawa dua daripada 143 pemimpin nasional, termasuk ahli politik, keluarga mereka dan rakan karib dari seluruh dunia menggunakan tempat percukaian di luar negara untuk menyembunyikan kekayaan mereka.

Begitu juga Paradise Papers membocorkan 13.4 juta fail [5] dari pelbagai penyedia perkhidmatan luar dan 19 syarikat tuntutan cukai. Ia mengungkapkan aktiviti luar lebih 120 ahli politik dan pemimpin dunia serta kejuruteraan kewangan lebih daripada 100 syarikat multinasional.

Mengawal rasuah memerlukan pengukuhan institusi dan segera menegakkan kedaulatan undang-undang seperti yang ditunjukkan oleh beberapa negara seperti Singapura.

Mantan Perdana Menteri Singapura Lee Kuan Yew pernah mengatakan bahawa rasuah adalah perkara biasa dalam perkhidmatan awam semasa era penjajahan.

Ketika partinya berkuasa, para pemimpin menetapkan untuk memerangi rasuah sebagai prioriti pembangunan kerana dilihat sebagai prasyarat untuk pemerintahan yang baik.

Walaupun begitu, Keppel Offshore and Marine iaitu sebuah unit syarikat Kabel di Singapura telah membayar denda sebanyak USD422 juta kepada pihak berkuasa AS, Brazil dan Singapura kerana memberi rasuah USD55 juta kepada Petrobras dan City Brazil. Sogokan itu dibayar antara tahun 2001 dan 2014 untuk memenangi tiga belas kontrak.

Presiden China, Xi Jinping telah mengisytiharkan perang terhadap rasuah yang mensasarkan harimau dan lalat, iaitu merujuk kepada pegawai tinggi dan pegawai rendah. Sebilangan besar ahli politik dan birokrat Cina yang tidak pernah disentuh kini dipenjarakan kerana rasuah tanpa ada kompromi.

Di India, tidak ada pemimpin politik utama yang dipenjarakan kerana rasuah berbahaya. Ini memberi lesen kepada ramai ahli politik dan birokrat kanan untuk mencuri. Laporan Ketelusan Global 2017 membuktikan bahawa hampir 70 peratus orang India yang memperoleh perkhidmatan awam terpaksa memberi rasuah.

Dari sudut yang lain, lebih separuh orang India kini bersikap positif terhadap usaha pemerintah untuk memerangi rasuah. Walau bagaimanapun, lebih 40 peratus merasakan bahawa rasuah telah meningkat selama 12 bulan sebelumnya.

Negara maju juga tidak kebal terhadap rasuah. Contoh lain yang terkenal ialah pengurus kempen Presiden AS, Paul Manafort. Ia telah didakwa atas lapan tuduhan cukai dan penipuan bank, dengan lebih banyak tuduhan belum diadili.

Peguam peribadi Trump, Michael Cohen telah mengaku bersalah atas lapan pelanggaran undang-undang perbankan, cukai dan pembiayaan kempen.

Teringat saya kata seorang tokoh, Mahatma Gandhi:

“Ada kecukupan di dunia untuk keperluan seseorang tetapi tidak kerana keserakahannya. Seiring berkembangnya ekonomi dunia, begitu juga potensi berlakunya rasuah.”

“Rasuah tidak pernah dapat dihapuskan sama ada kita suka atau tidak, ia selalu menjadi sebahagian daripada ‘makanan’ manusia dan akan terus menimpa masyarakat. Oleh kerana rasuah manusia yang terus meningkat, usia terbaik yang dapat dilakukan oleh negara adalah dengan mengurangkan tahap rasuah.”

Begitulah kata-kata indah seorang tokoh pelopor falsafah Satyagraha yang juga pencinta damai dan sering menginspirasikan.

Empat mesej penting Datuk Dr Har!

Sebagaimana kata Ahli Dewan Perwakilan Nasional (DPN) IKRAM, Prof. Datuk Dr Harlina Halizah Hj Siraj, jalan penyelesaiannya bukanlah mudah.

“Kita sedang berhadapan dengan krisis nilai.”

Beliau turut kongsikan mesej untuk empat golongan.

“Untuk para ibu bapa, tolonglah jika ada peluang, bincanglah dengan anak-anak, jika mereka menipu, kita katakan zero toleransi dalam keluarga. Jadi para ibu, itu adalah tanggungjawab kita.”

Beliau juga menyeru, apabila suami pulang dari luar membawa sesuatu itu lebih daripada apa yang sepatutnya dibawa, maka sebagai seorang isteri seharusnya tanya, dari mana dapat ini?

“Sebab kita tidak sanggup anak-anak kita, disuap makanan daripada sumber yang tidak halal. Namun kalau kita sendiri tidak letak standard itu, kita adalah guardian of integrity in the family.”

Seterusnya untuk anak-anak, staf bawahan dan rakyat biasa macam saya dan tuan-tuan, kita sebenarnya tidak boleh mengikut sahaja, apabila di situ adanya kemungkaran dan kesilapan, sewajarnya sesiapa pun perlu berani untuk menegur, baik orang itu adalah bapa, ibu, ketua jabatan atau pemimpin.

“Dan jika kita rasa kita bersedia, mungkin kita perlu ke depan. Wahai para wanita, kita perlu ambil peranan untuk menyelamatkan negara ini. Misalnya pemimpin negara kita ini tidak mampu menjaganya, insya-Allah kita boleh sama-sama (menjaganya), secara kolektif, seiring dan seganding dengan kaum lelaki juga.”

Manakala ingatannya untuk yang ketiga iaitu kepada ketua-ketua yang belum lagi ambil rasuah.

“Kenapa tuan-tuan dan puan-puan belum ambil rasuah? Mungkin kerana memang integriti, tuan-tuan dan puan-puan kental atau belum ada peluang? Teruskanlah begini walaupun menjadikan tuan-tuan dan puan-puan tidak popular!” tegasnya ketika menjadi panelis dalam program BBN yang dianjurkan IKRAM itu.

Beliau mengakhiri ucapannya kepada ketua-ketua dan pemimpin yang sedang, telah dan terus ambil rasuah.

“Sudah-sudahlah tu. Ketamakan itu diibaratkan minum air laut, lagi diminum bertambah dahaga.” Beliau memetik hadis Nabi SAW yang bermaksud:

Daripada Ibnu Abbas bin Sahl bin Saad, beliau berkata bahawa ia pernah mendengar Ibnu Az-Zubair berkata di Makkah di atas mimbar saat khutbah, “Wahai sekalian manusia, sesungguhnya Nabi SAW bersabda: “Seandainya manusia diberi satu lembah penuh dengan emas, ia tentu ingin lagi yang kedua. Jika ia diberi yang kedua, ia ingin lagi yang ketiga. Tidak ada yang dapat menghalangi isi perutnya selain tanah. Dan Allah Maha menerima taubat siapa saja yang mahu bertaubat.” (HR Bukhari, No. 6438)

Beliau turut menegaskan, sekiranya timbul kesedaran itu, maka pintu taubat sentiasa masih dibuka kerana bencana rasuah itu sangat besar implikasinya dan boleh memusnahkan negara.

Menurut Pengarah Bahagian Pengurusan Integriti Agensi SPRM, KPKPj Nurahim Abd Rahim dalam siri BBN tersebut, banyak bukti-bukti yang berlaku dalam lipatan sejarah contohnya, bagaimana kerajaan Turki Uthmaniyyah telah memerintah selama 600 tahun, pada akhirnya ranap, lingkup dan musnah disebabkan perbuatan rasuah itu sendiri.

“Jika kita tangani rasuah ini dengan kaedah yang tidak cekap dan berkesan, maka banyak perkara negatif yang akan melanda dan berlaku terhadap negara dan masyarakat.”

Tegasnya lagi, rasuah adalah satu jenayah. Kalau ia sudah masuk ke dalam sistem pentadbiran sesebuah negara dan menjadi budaya dari segi pelaksanaan tugas dan sebagainya, maka negara akan menjadi lemah.

“Rasuah akan menyebabkan keberkesanan dan kecekapan jentera kerajaan itu sendiri akan berlakunya ketirisan dana, bajet yang dibelanjakan oleh kerajaan untuk membantu rakyat di luar sana dan akan menyebabkan undang-undang, penguatkuasaan menjadi lemah, ketidakadilan akan berlaku dalam sistem pentadbiran dan sistem keadilan negara itu sendiri.”

Tetaplah sama kita berperindirian, memahami dan melihat rasuah ini sebagai salah satu jenayah yang boleh menghancurkan negara, yang mana kecilnya tidak ternampak, namun apabila telah membarah, maka ia akan memusnahkan segalanya.

Sungguh tidak dapat dinafikan bahawa strategi memerangi rasuah tidak boleh tidak perlu fokus kepada dua perkara iaitu penguatkuasaan yang tegas tanpa gentar dan pembanterasan di peringkat akar umbi.

Segalanya bermula dalam diri kita, dari rumah. Seterusnya peranan itu perlu dilaksanakan dalam kalangan persekitaran masyarakat agar segalanya mampu ditangani dengan sebaiknya. Jangan biarkan ia bertebaran sebagaimana pandemik Covid-19 yang telah banyak membunuh manusia. Berhati-hatilah kita!

Walaupun Mac 2021 sudah melabuhkan tirainya dan Bulan Kempen Anti Rasuah IKRAM telah selesai, namun usaha serta inisiatif ini akan tetap dilaksanakan dalam memerangi rasuah sebagai sokongan kepada usaha Pengerusi Kumpulan Media Karangkraf, Dato’ Hussamuddin Yaacub yang telah melancarkan gerakan Rasuah Busters itu.

Insya-Allah, kita boleh lakukannya. Membanteras rasuah tanggungjawab kita bersama.

1. Oracle: Seseorang atau kumpulan yang dianggap sebagai perantara rohani atau sumber spekulasi atau ramalan kebijaksanaan dan wawasan tentang masa depan yang diilhamkan oleh para dewa dan juga sebagai peramal. Dia percaya bahawa oracle adalah gerbang di mana para dewa berbicara secara langsung kepada manusia. Dalam pengertian ini, Oracle berbeza dengan peramal, yang menafsirkan tanda-tanda yang dihantar oleh dewa melalui tanda-tanda burung, usus haiwan, dan pelbagai jalan lain.

2. Marmar Parian: Ini adalah marmar putih terang, separa telus dan sempurna yang digali selama zaman klasik di pulau Yunani, Paros di Laut Aegea.

3. Tempat perlindungan cukai: Ini adalah wilayah yang mengenakan beberapa pajak atau sama sekali tidak mengenakan cukai, atau negara-negara yang sistem perbankannya memiliki undang-undang yang ketat untuk menjaga kerahasiaan akaun klien bukan warga negara mereka dan membantu bagi menghindari pembayaran cukai di negara asal mereka.

4. Panama Papers: Ini adalah dokumen sulit yang telah dibocorkan, berjumlah 11.5 juta dokumen sulit kepada Mossack Fonseca Legal Services Company di Panama, yang memiliki sistem perbankan yang menjadikannya tempat percukaian yang menarik melibatkan negara, masyarakat umum dan tokoh politik lainnya, serta orang yang terkenal dalam perniagaan, kewangan dan sukan.

5. The Paradise Papers: Dokumen sulit yang dibocorkan, berjumlah 13.4 juta dokumen yang berkaitan dengan pelaburan asing. Dokumen tersebut dibocorkan kepada umum pada 5 November 2017. Dokumen-dokumen tersebut berkaitan dengan syarikat-syarikat rekaan yang ditubuhkan oleh firma guaman di Bermuda di bawah pengawasan syarikat penaja di Singapura. Dokumen-dokumen tersebut mengandungi catatan 19 tempat percukaian serta nama lebih daripada 120,000 orang dan syarikat. Antara perkara yang menarik perhatian dunia ialah kehadiran nama Ratu Elizabeth II, selain Presiden Colombia, Juan Manuel Santos serta Setiausaha Perdagangan AS, Wilbur Ross.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sidang tiga hala bincang masa depan Palestin

Presiden Palestin, Mahmoud Abbas kini berada di ibu kota Mesir, Kaherah dalam kunjungan rasmi untuk menyertai sidang kemuncak tiga hala Palestin-Jordan-Mesir yang dijadualkan diadakan pada hari ini.

Sidang ini diadakan bertujuan mendesak pentadbiran AS untuk memenuhi janjinya bagi memelihara penyelesaian dua negara, melalui langkah-langkah praktikal yang mengakhiri dasar penyelesaian rasis yang berlanjutan di semua wilayah Palestin, terutama di Baitulmaqdis.

Sidang ini juga sebagai berusaha untuk membuka jalan politik yang membawa kepada mengakhiri pendudukan Israel serta mewujudkan sebuah negara Palestin yang bebas.

Sebelumnya semasa mempengerusikan mesyuarat Jawatankuasa Eksekutif Pertubuhan Pembebasan Palestin (PLO) di ibu pejabat presiden di kota Ramallah, Abbas menyampaikan taklimat dalam bentuk gerakan dan perkembangan yang berkaitan dengan situasi Palestin.

Pertemuan dan hubungan yang beliau lakukan bersama pemimpin Arab yang terakhir adalah pertemuannya dengan Raja Jordan, Raja Abdullah II di Amman.

Ia bagi membincangkan perkembangan politik terkini dan koordinasi tetap antara pihak Palestin dan Jordan mengenai pelbagai isu kepentingan bersama, termasuk perjanjian mengenai pertemuan puncak Palestin-Jordan-Mesir.

Abbas menekankan pentingnya sidang kemuncak itu untuk menyatukan visi antara tiga negara untuk menangani gerakan politik, serantau dan antarabangsa dan menggerakkan proses perdamaian di Timur Tengah bagi mengakhiri pendudukan Israel di tanah Palestin dan Arab yang diduduki sejak 1967.

Selain itu, ia bertujuan mewujudkan penubuhan sebuah negara Palestin yang merdeka dengan Baitulmaqdis Timur sebagai ibu kotanya, dan melindungi tempat-tempat suci Islam dan Kristian di sana.

Sebaliknya, Presiden Palestin memberi taklimat kepada Jawatankuasa Eksekutif mengenai pertemuannya di Ramallah dengan Menteri Pertahanan Israel, Benny Gantz, yang memfokuskan kepada perlunya mematuhi legitimasi antarabangsa dan penyelesaian dua negara.

Jawatankuasa Eksekutif PLO dalam satu kenyataan yang dikeluarkan pada Selasa menyatakan penolakan sepenuhnya terhadap kenyataan Perdana Menteri Israel, Naftali Bennett semasa dan setelah lawatannya baru-baru ini ke Washington.

Bennett menekankan untuk meneruskan dasar pengembangan penyelesaian dan penolakan penubuhan negara Palestin serta penolakannya terhadap resolusi kesahan antarabangsa.

Dalam pada itu, PLO menekankan bahawa pihak Israel mesti memahami bahawa meneruskan dasar penyelesaian, pembunuhan, penangkapan serta usaha untuk mengubah watak tempat agama Islam dan Kristian di Baitulmaqdis juga Hebron tidak akan mencapai cita-cita pengembangan, selain tidak akan membawa keamanan dan kestabilan.

Badan itu menjelaskan bahawa satu-satunya jalan keamanan dan perdamaian untuk semua adalah hanya dengan mengakhiri pendudukan Israel di wilayah-wilayah yang diduduki di negara Palestin.

Selain itu, PLO menyatakan komitmen untuk melaksanakan Resolusi 2334 Majlis Keselamatan PBB dan resolusi legitimasi antarabangsa yang relevan, yang semuanya bertujuan mengakhiri penjajahan.

Badan itu juga menekankan perlunya masyarakat antarabangsa memikul tanggungjawabnya dan mempercepatkan pelaksanaan resolusi legitimasi antarabangsa yang berkaitan dengan isu Palestin.

Peranan-peranan yang boleh dimainkan antaranya dengan mengadakan persidangan antarabangsa di bawah payung PBB dan penyertaan kelompok antarabangsa, memperluas penyertaan Arab dan antarabangsa oleh pihak lain, serta menghentikan keangkuhan Israel yang bersikap seolah-olah berada di atas undang-undang dan perjanjian antarabangsa.

Dalam konteks lain, Jawatankuasa Eksekutif tersebut menekankan perlunya mematuhi keputusan untuk mengizinkan kerja UNRWA sesuai dengan Resolusi Pendiriannya No. 302 yang dikeluarkan oleh Majlis Umum PBB bagi mengekalkan dimensi politik dan undang-undang isu pelarian dan melindungi hak mereka yang tidak dapat dilepaskan untuk kembali ke tanah air sesuai dengan Resolusi 194.

PLO turut mengalu-alukan sokongan AS yang berterusan dengan menekankan bahawa setiap perjanjian tidak boleh bertentangan dengan keputusan penubuhan organisasi tersebut.

Jawatankuasa Eksekutif menekankan pentingnya kepantasan memperdalam dialog nasional antara pihak PLO dan memperkukuhkan kesatuannya sesuai dengan demokrasi, menghormati pendapat, komitmen terhadap kebebasan awam sesuai dengan undang-undang dan ketertiban, komitmen terhadap program kebangsaan yang diluluskan oleh sesi Majlis Nasional berturut-turut.

Jawatankuasa Eksekutif PLO juga menekankan pentingnya mempercepatkan pilihan raya tempatan di wilayah-wilayah Palestin yang tertangguh, termasuk di Baitulmaqdis, tanpa halangan daripada penjajah Israel.

Dalam pada itu, organisasi tersebut turut menekankan pentingnya mengadakan dan menyelesaikan pilihan raya untuk kesatuan sekerja dan organisasi popular di semua wilayah pemerintahan sehingga mereka lebih mampu memikul tanggungjawab terhadap sekutu dan terhadap pekerjaan mereka.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Manfaatkanlah Syaaban yang sering dilalaikan

Persiapan paling utama adalah ilmu agama, pengetahuan berkaitan amal yang boleh dilakukan pada bulan Ramadan.

Sebahagian orang ada yang hanya tahu Ramadan adalah bulan puasa, yang dilakukan adalah menahan lapar dari terbit fajar Subuh sampai tenggelam matahari.

Selain puasa menyempurnakan rukun seperti yang dilaksanakan, ada juga amalan sunnah yang berhubung kait dengan puasa seperti mengakhirkan makan sahur dan menyegerakan berbuka puasa. Juga ada amalan solat tarawih, membaca al-Quran, sedekah dan lain-lainnya.

Jadi, dengan mempelajari ilmu berkaitan Ramadan sebelum tibanya bulan itu, mampu menjadikan kita orang yang mengetahui amalan apa yang boleh dilakukan lagi selain berpuasa.

2. Memperbanyak puasa sunat pada bulan Syaaban

كَانَ رَسُولُ اللَّهِ – صلى الله عليه وسلم – يَصُومُ حَتَّى نَقُولَ لاَ يُفْطِرُ ، وَيُفْطِرُ حَتَّى نَقُولَ لاَ يَصُومُ . فَمَا رَأَيْتُ رَسُولَ اللَّهِ – صلى الله عليه وسلم – اسْتَكْمَلَ صِيَامَ شَهْرٍ إِلاَّ رَمَضَانَ ، وَمَا رَأَيْتُهُ أَكْثَرَ صِيَامًا مِنْهُ فِى شَعْبَانَ

“Aku tidak pernah sama sekali melihat Rasulullah ﷺ   berpuasa secara sempurna sebulan penuh selain pada bulan Ramadan. Aku pun tidak pernah melihat baginda berpuasa yang lebih banyak daripada berpuasa di bulan Syaaban.” (HR Bukhari [1969] dan Muslim [1156])

Ibnu Rajab al-Hanbali rahimahullah dalam Lathaif al-Ma’arif mengatakan: “Antara rahsia kenapa Nabi ﷺ banyak berpuasa pada bulan Syaaban, kerana puasa Syaaban adalah ibarat ibadah rawatib (ibadah sunnah yang mengiringi ibadah wajib), sebagaimana solat rawatib adalah solat yang memiliki keutamaan kerana ia mengiringi solat wajib, sebelum atau sesudahnya.”

“Demikianlah diumpamakan puasa Syaaban itu, kerana puasa pada bulan itu sangat dekat dengan puasa Ramadan, maka puasa tersebut memiliki keutamaan. Dan puasa ini boleh menyempurnakan puasa wajib pada bulan Ramadan.”

Amalan puasa ini dianggap sebagai satu amalan yang agak sukar kerana ia benar-benar menguji ketahanan mental, emosi dan fizikal seseorang. Bagaimana pun, inilah antara amalan yang banyak ganjarannya jika dilakukan pada bulan ini.

3. Membayar hutang puasa sebelum masuk bulan Ramadan

كَانَ يَكُونُ عَلَىَّ الصَّوْمُ مِنْ رَمَضَانَ ، فَمَا أَسْتَطِيعُ أَنْ أَقْضِىَ إِلاَّ فِى شَعْبَانَ

“Aku dahulu punya kewajipan puasa. Aku tidaklah mampu membayar hutang puasa tersebut kecuali pada bulan Syaaban.” (HR Bukhari, [1950] dan Muslim [1146])

Taubat ialah pembersihan rohani kerana taubat itu menjadi tuntutan dalam agama supaya setiap individu yang sememangnya tidak maksum ini melakukan taubat pada setiap masa dan ketika. Daripada Ibn ‘Abbas, Rasulullah ﷺ bersabda:

“Sesiapa yang selalu memohon ampun (membanyakkan istighfar), nescaya Allah menjadikan untuknya setiap kesusahan itu ada kesenangan, setiap kesempitan ada jalan keluar dan ia diberi rezeki yang tidak disangka.” (HR Ahmad, Abu Daud dan Ibn Majah)

Perbanyakkan berdoa dan memohon ampun kepada Allah Subhanahuwataala selagi pintu keampunan itu masih terbuka.

وَأَنِ اسْتَغْفِرُوا رَبَّكُمْ ثُمَّ تُوبُوا إِلَيْهِ يُمَتِّعْكُم مَّتَاعًا حَسَنًا إِلَىٰ أَجَلٍ مُّسَمًّى وَيُؤْتِ كُلَّ ذِي فَضْلٍ فَضْلَهُ ۖ وَإِن تَوَلَّوْا فَإِنِّي أَخَافُ عَلَيْكُمْ عَذَابَ يَوْمٍ كَبِيرٍ

“Dan hendaklah kamu meminta ampun kepada Tuhan kamu, kemudian bertaubatlah kepada-Nya; supaya Ia memberi kamu kesenangan hidup yang baik hingga ke suatu masa yang tertentu, dan Ia akan memberi kepada setiap orang yang ada kelebihan akan kelebihannya itu; dan jika kamu berpaling maka sesungguhnya aku bimbang kamu akan beroleh azab hari Kiamat yang besar.” (Surah Huud: Ayat 3)

5. Memperbanyak membaca al-Quran sejak bulan Syaaban

كَانَ يُقاَلُ شَهْرُ شَعْبَانَ شَهْرُ القُرَّاءِ

“Dahulu bulan Syaaban disebut pula dengan bulan para qurra’ (pembaca al-Quran).”

Berselawat kepada Nabi Muhammad  ﷺ  adalah salah satu bukti kecintaan seseorang itu kepada Allah Subhanahuwataala dan Rasulullah ﷺ, selain mengerjakan segala suruhan Allah dan meninggalkan segala larangan-Nya.

إِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا

“Sesungguhnya Allah dan para malaikat-Nya berselawat kepada Nabi. Hai orang-orang yang beriman berselawatlah kamu kepadanya dan ucaplah salam penghormatan kepadanya.” (Surah Al-Ahzab: Ayat 56)

Dipetik daripada buku al-Fawaaidul Mukhtaarah, diceritakan bahawa Ibnu Abiy as-Shoif al-Yamaniy berkata: “Sesungguhnya bulan Syaaban adalah bulan selawat kepada Nabi ﷺ, kerana ayat “Innallaaha wa malaaikatahuu yusholluuna ‘alan Nabiy…” diturunkan pada bulan itu.” (Ma Dza Fi Syaaban?)

7. Menjauhi amalan yang tidak ada tuntutan dalam Islam

Antara amalan-amalan yang tidak dituntut ialah seperti mengkhususkan bulan Syaaban untuk mengirim doa, mengkhususkan ibadah tertentu pada malam Nisfu Syaaban dan mengkhususkan ziarah kubur pada bulan Syaaban sebelum masuk Ramadan.

Memperkukuhkan tali silaturahim dan mengeratkan hubungan sesama manusia amatlah penting kerana ia bersangkutan dengan hubungan manusia dengan Allah.

Hadis riwayat Aisyah radiallahuanha, ia berkata; Rasulullah ﷺ bersabda:

“Rahim (tali persaudaraan) itu digantungkan pada arasy, ia berkata: Sesiapa yang menyambungkan (berbuat baik kepada saudara mara), maka Allah akan menyambungnya dan sesiapa yang memutuskan aku, maka Allah pun akan memutuskannya.” (HR Muslim | 4635)

Hadis riwayat Jubair bin Muth’im radiallahuanhu, daripada Rasulullah ﷺ bahawa baginda bersabda: “Tidak akan masuk syurga orang yang memutuskan hubungan kekeluargaan.” (HR Muslim | 4636)

Sambutlah kedatangan Syaaban dengan keinsafan dan kesedaran. Perbanyakkanlah amal soleh dan menolong meringankan penderitaan fakir dan miskin serta anak-anak yatim.

Bersedekah suatu amalan yang suci lagi terpuji sebagai keprihatinan dengan nasib dan kesusahan orang lain, yang amat dituntut oleh Islam.

Rasulullah ﷺ bersabda: “Sebaik-baik amal adalah memberi makan (kepada fakir miskin dan anak yatim) dan memberi salam kepada orang yang engkau kenal dan orang yang engkau tidak kenal.” (HR Bukhari, Muslim dan an-Nasa’i)

Abu Bakr al-Balkhi berkata: “Bulan Rejab saatnya menanam, bulan Syaaban waktunya menyiram tanaman dan bulan Ramadan saatnya menuai hasil.”

Selain itu, pada bulan Syaaban juga terdapat satu malam yang terkenal sebagai malam ‘Nisfu Syaaban’. Pada malam tersebut Allah Subhanahuwataala telah memberikan kelebihan kepada hamba-hambanya dan memberi keampunan kepada mereka kecuali yang syirik kepada-Nya. Sabda Rasulullah ﷺ daripada Abu Hurairah RA:

“Allah Subhanahu Wa Taala melihat kepada makhluk-makhlukNya pada malam nisfu Sya’ban lalu mengampuni makhluk-makhlukNya kecuali orang yang musyrik dan orang yang bermusuhan.” (Riwayat Ibn Majah)

Marilah kita sama-sama mengambil peluang keemasan pada bulan yang mulia ini dengan melakukan ibadah kepada Allah demi mencari keredhaan-Nya dan menebus segala dosa atas segala kesalahan lalu.

Manusia tidak akan sepi daripada melakukan dosa. Maka, pada bulan yang mulia ini, peliharalah diri daripada dosa sebaik mungkin untuk mendekatkan diri kepada Allah.

Selagi kita masih sihat, bertenaga dan dengan peluang yang terbuka ini, marilah melakukan muhasabah diri, bertaubat kepada Allah dan sentiasa membuat penilaian prestasi amalan setiap hari, apakah amalan dan tingkah laku kita dengan Allah dan adakah hubungan sesama manusia selari dengan al-Quran dan al-Sunnah.

Semoga segala amalan pada bulan Syaaban ini menjadi jariah kebaikan yang berpanjangan dan semoga kita dimudahkan untuk berjumpa dengan bulan penuh keberkatan, bulan Ramadan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ahli Parlimen Hulu Langat Taja Hafiz Gaza

SERI KEMBANGAN – Ibu Pejabat MyCARE hari ini menerima kunjungan Ahli Parlimen Hulu Langat, Datuk Hasanuddin Mohd Yunus bersama isteri, Datin Sharifah Mahiza Syed Abd Kadir di sini.

Beliau yang juga merupakan mantan Pengerusi Aqsa Syarif pertama menyatakan sokongan untuk melahirkan para huffaz di Palestin.

Hasil daripada pengumpulan sumbangan bersama kenalan, beliau menyumbang penajaan sebanyak tiga buah halaqah huffaz di Gaza selama setahun.

Projek Adopt A Hafiz telah melahirkan 819 orang huffaz lelaki serta perempuan sejak tahun 2013 sehingga tahun 2021 dan ia diteruskan lagi pada tahun ini.

MyCARE bertekad untuk melahirkan generasi pembebas Palestin dengan al-Quran yang tersemat di dada mereka.

Bagi yang ingin menaja Hafiz di Palestin, boleh berbuat demikian menerusi https://mycare.qrd.by/aah.

Tajaan juga boleh dibuat melalui  akaun Humanitarian Care Malaysia Berhad (CIMB 8602135592) dengan rujukan AAH2022.

Sila Whatsapp/Telegram bukti sumbangan anda ke wasap.my/60166366369 atau e-mel ke tajahafiz@mycare.org.my.

Dalam pada itu, MyCARE dengan kerjasama Econsave dan Kementerian Kesihatan Gaza telah menyerahkan sebuah kenderaan untuk kegunaan klinik bergerak kepada Assalama Society baru-baru ini.

Klinik bergerak ini bakal memanfaatkan 240 pesakit kesihatan termasuk mangsa-mangsa serangan rejim Zionis, melibatkan lapan sesi rawatan sehari (160 sesi sebulan) yang dilaksanakan oleh pegawai kesihatan.

Kenderaan ini adalah hasil sumbangan para pelanggan Econsave yang menyumbang di Tabung Medical4Gaza MyCARE yang disediakan di cawangan-cawangan Econsave.